
HAJDUČIJA U HRVATSKOJ 60. GODINA 19. STOLJEĆA 


Dragutin Pavličević 


UVOD 


Hajdučija kao društvena pojava, jedan oblik otpora, klas ne pa poneg- 
dje i oslobodilačke borbe nije još uvijek u nas dovoljno poznata i istraže- 
na. Nešto više radova, uglavnom za tursko razdoblje, dali su srpski, make- 
donski i bosansko-hercegovački historičari,! a uzgredno su se bavili tim i 
povjesničari književnosti koji su istraživali hajdučke i uskočke narodne ep- 
ske pjesme. Rijetki su i sintetički pregledi toga problema, a nekoliko njih 
za razne enciklopedije napisao je Radovan Samardžićs U skladu s po- 
stojećom literaturom težište je stavio na hajdučiju u naših jugoistočnim pre 
djelima i starijim razdobljima, bez posebnog osvrta na Hrvatsku i Slavoni- 
ju, te 18. i 19. stoljeće.“ Prvi veći rad o hajdučiji na području današnje Voj- 
vodine u 17. i 18. stoljeću objavio je nedavno ekonomski historičar Slavko 
Gavrilović koji je dosada napisao brojne radove o vrlo bliskim seljač- 
kim nemirima u Hrvatskoj, Slavoniji i Srijemu. Hajdučija potkraj 18. i u 
19. stoljeću kao i masovno razbojništvo koje se javlja u kriznim i ratnim 
vremenima, osobito nakon ukidanja feudalnih odnosa 1848, dakle u građan- 
skom društvu, rijetko je bila predmetom istraživanja historičara. Postoje 
samo manji članci o hajdučiji u Slavoniji i Lici iako u arhivima i novi- 


'D.J. Popović, O hajducima I. i IL, Beograd 1930/31. Pisali su još i: G. 
Stanojević, O. Žirojević, 1. Katardžiev, B. Hrabak, M. Vasić, S. Nazečić, J. Mili- 
čević i dr. U Hrvatskoj postoje samo manji radovi iz 19. stoljeća poput: 1. Mil- 
četić, Stanislav Sočivica, hajduk hrvatski, Vienac 1879; F. K. Jagodić, Raz 
bojnička četovanja u Slavoniji prije 200 godina, Hrvatski list 15, 1934; V. V. Vu. 
letić, Posljednji hajduci u Lici i u drugim našim krajevima, Bratstvo XVIII, 
Beograd 1924. 

* Istraživanjem povijesne pozadine uskočko-hajdučkih pjesama bavi se u po- 
sljednje vrijeme A. Mijatović. V. njegove radove: Uskoci i krajišnici, Zagreb 
1974; Senjski uskoci u narodnoj pjesmi i povijesti, Zagreb 1983. i druge. 

3 Enciklopedija Jugoslavije I. i II. izdanje, Vojna enciklopedija, Mala enci- 
klopedija Prosvete (hajduci). 

* Samo na karti koja pokazuje hajdučiju u jugoslavenskim zemljama u Voj- 
noj enciklopediji, knj. 3, 512 vidi se da je u Slavoniji i Banatu Poole hajdu- 
čija u doba oslobodilačkih ratova s Turcima, stalna drumska hajdučija u Baranji 
i Bačkoj, a nema ništa o hajdučiji u 19. stoljeću. 

5“ Hajdučija u Sremu u XVIII i početkom XIX veka, SANU, pos. izd. knj. 
DLXIX, Odelenje istor. nauka, knj. 11, Beograd 1986. 

* Navedeni u bilj. 1. V. i M. V. Lupeštvo i pravda u Požeškoj županiji u 18. 
vijeku, Glasnik županije požeške 2, 1892, 24—34. 

nskim izdanjima postoje brojni podaci o hajdučiji kao individualnom a po- 
nekad i masovnijem buntu proletariziranog agrarnog pučanstva. U okviru 
obrade seljačkih nemira u Hrvatskoj i Slavoniji 60. godina 19. stoljeća na 
taj je problem ukazao Vasilije Krestić,/ te usputno Dragutin Pavliče- 
vić? odnosno u razdoblju neoapsolutizma i Mirjana Gross" 


1. HAJDUČIJA ILI RAZBOJNIŠTVO? 


Naša riječ hajduk postala je vjerojatno od turskog haydud što znači 
odmetnik ili razbojnik. Isto tako harami znači na turskom razbojnik ili ban- 
dit, a harambaša je vođa ili glavar haramija, odnosno hajduka, tj. ljudi koji 
su se u doba turske vlasti odmetnuli u šume i napadali karavanske puteve, 
gorske prijelaze, trgovačke hanove i naselja. Pa iako je i prije Turaka pos- 
tojala hajdučija kao oblik političkog odmetništva, ali i običnog drumskog 
razbojništva, tek od turskog vremena postoje hajdučija u današnjem zna- 
čenju, tj. jedan od načina borbe protiv bogatih, ugnjetačkih slojeva, koje 
najčešće predstavljaju feudalci stranog porijekla, druge vjere, kulture i obi- 
čaja. 

Zato je svim osvajačima pa i Turcima hajdučija bila samo razbojništvo, 
banditizam kojem se sudilo po kratkom postupku, a pokorenoj raji to je 
bilo pitanje osvete, socijalne pravde, otpora strancu-zulumćaru, klasnom eks- 
ploatatoru, najava bune, ustanka i vjere u oslobođenje, poticanje morala ko- 
ji omogućava potčinjenima da izdrže i najveće nepravde. S obzirom da iz- 
vori o hajdučiji, njenim uzrocima i posljedicama potječu uglavnom od stra- 
nih osvajača ili domaćih vladajućih slojeva, oni su klasno pristrani i svaku 
hajdučiju svrstavaju u krivičnu djelatnost, pa je zato uloga historičara-is- 
traživača veoma složena i mora se temeljiti više na ispitivanju uzroka te 
pojave, nego na opisivanju hajdučkih djela koja su često krvava i kažnjiva 
po svim građanskim zakonicima. Međutim, patrijarhalna društva imaju svoj 
poseban običajni, moralni kodeks koji npr. četovanje u Crnoj Gori, Herce- 
govini ili uskočke upade u tursku Liku ne smatra nikakvim oblikom pljačke 
nego jednim uobičajenim načinom privređivanja, krađom, prekrađom i pro- 
davanjem tuđe stoke kao junačkim djelom. 

Narod je hajduke i njima bliske uskoke posebno cijenio i pomagao jer 
su oni kažnjavali i pljačkali njihove tlačitelje, silnike i moćnike, pomagali 
sirotinju, s njom surađivali i često dijelili posljednji komadić hrane ili od- 
jeće. O hajducima i njihovim harambašama pričale su se priče, slagale pjes- 
me i pjevale uz gusle i slavili se kao socijalni zaštitnici, osvetnici, djelitelji 
pravde, lukavi i velikodušni ratnici koji zapravo simboliziraju i personifici- 
raju nepobjedivost naroda. Zato su hajduci uživali povjerenje, zaštitu, pri- 
mali obavještenja, hranu, odjeću, dobivali konake i jatake u svakom selu 
gdje su često boravili besplatno i između akcija liječili rane ili zimovali. 


" Seljački nemiri u Hrvatskoj i Slavoniji žezdesetih godina XIX vijeka, Zbor: 
nik Historijskog instituta JAZU, 5, Zagreb 1964, 387—438. i u knjizi: Hrvatsko-uga- 
rska nagodba 1868, 14—31. 

* Seljačke bune i nemiri u središnjoj Hrvatskoj šezdesetih godina 19. sto- 
ljeća, Historijski zbornik 1980-1981, Zagreb 1982, 13—50. 


? Počeci moderne Hrvatske. Neoapsolutizam u civilnoj Hrvatskoj i Slavoniji 
1850—1860) Zagreb 1985, 521. 

Mnogi harambaše uživali su glas narodnih junaka, pogotovo oni koji 
nisu pljačkali iz gramzljivosti nego više iz osvete i bili svojevrsni izvršitelji 
narodnog javnog mnijenja koje je mnoge silnike i tlačitelje proklelo i osu- 
dilo. Takvi su često s narodom dijelili ugrabljeno, a zatim zapjevali u kolu 
kao nakon neke pobjede. Poznato je da su mnogi hajdučki vođe osim jataka 
imali i svoje »ljubovce« u selima, pa su pojedinci kod njih imali skrovište u 
kojima su poneki i uhvaćeni (npr. Udmanić). 

Strah od hajdučke osvete, pljačke ili paljevine kuće i gospodarskih zgra- 
da, uz već spomenuti tradicijski, emotivni odnos pučanstva prema njima, 
onemogućavali su efikasnu borbu protiv hajduka. Usprkos brojnim četama 
pandura, (tzv. četnika), oružnika, krajišnika koji su krstarili šumama i pos- 
tavljali zasjede, neke družine su djelovale godinama uspješno jer su imale 
ne samo solidarsnost stanovništva, nego i obavještenja o namjerama progo- 
nitelja, osigurana skrovišta i mogućnost prebacivanja u druga područja. Za- 
to se hajdučija razvija uglavnom u pograničnim predjelima, npr. u Slavoni- 
ji gdje se moglo lako prijeći u Bosnu i Mađarsku; u Lici i uopće u Krajini, 
Srijemu, Banatu, Bačkoj i Dalmaciji. 

Hajdučija je povezana s razdobljima ratova, ustanaka, nesigurnosti, dak- 
le s krizama, anarhijama, nerodnim godinama, pojavama gladi, stočnim i ljud- 
skim epidemijama kad su se odmetali u šume ne samo pojedinci nego i veće 
skupine, pojedine obitelji, kućne zadruge pa i čitava sela. Dakle, uzroci su 
joj bili slični seljačkim bunama i ustancima, pa i počecima nekih narodnih 
pokreta i oslobodilačkih ratova. Masovna hajdučija izazivala je izvanredno 
stanje, posebne mjere i bila svojevrsna gerila koja se mogla održavati na 
terenima gdje je bilo dosta šuma, planina, močvara, tamo gdje su ceste pre- 
lazile gorske prijevoje ili klance. 

Teško je ocijeniti što je bila hajdučija kao oblik borbe za socijalnu prav- 
du ili pak političko odmetništvo koje često ima svoj program i neku etiku, 
iako osvetničku i anarhističku. Gdje je bila granica takve hajdučije 
od lupeštva, razbojstva, grabeža kojem je jedini cilj bio otimanje tuđeg do- 
bra. Naime, često je sve to isprepleteno i povezano uzročno-posljedičnim ve- 
zama. Narodni je pjevač dobro opisao »ra(d) šta Novak ode u hajduke« ali 
ne i kako je hajdukovao. Često su u hajduke odlazili pošteni ljudi koje je 
na to natjerala nepravda, nezakonitost, nasilje, političke prilike, a veće sku- 
pine seljaka su se odmetale zbog neimaštine, gladi, siromaštva. Njima su se 
često pridruživali neradnici, kriminalci, asocijalne ličnosti, avanturisti i uop- 
će deklasirani seljaci, lumpenproletarijat. 

Nas ovdje zanima »hajdučija kao oblik klasnog ogorčenja i otpora sela«, 
tj. prije svega »bunt bezemljaša i seljačke sirotinje«!! koji se javlja nakon 
ukidanja kmetskih odnosa 1848/49 dakle u prijelaznom razdoblju od feudal- 
nog prema građanskom društvu, posebice u prva dva desetljeća, tj. od 1848. 
do 1868. godine. 


% Većina ustanaka naših naroda u 19. st. bili su svojevrsna hajdučija po 
načinu borbe, ili su hajduci u njima imali značajnu ulogu, počevši od srpskih, 
hercegovačkih i bosanskih ustanaka i buna. 

" Krestić, Seljački nemiri, n. dj., 431. 

2. UZROCI NEZADOVOLJSTVA NA SELU 


lako su 1848. ukinuti feudalni odnosi i bivši kmetovi postali slobodni 
seljaci, oni nisu dobili u vlasništvo svu zemlju koju su obrađivali, niti su 
bili oslobođeni svih davanja. Dodijeljena im je samo urbarska ili selišna 
zemlja (njive i potkućnice) ali ne i neurbarska ili izvanselišna zemlja (šu- 
me, vinogradi, pašnjaci) na koju i dalje moraju davati desetinu, gornicu, te- 
žake, podvoz ili zakup. 

Zapravo, kmetovi nisu dobili selišnu zemlju nego su je morali otkupiti 
u dugom procesu zemljišnog rasterećenja. Država je novcem i obveznicama 
isplatila bivše feudalne gospodare, a seljaci su to vraćali prilikom plaćanja 
redovitog poreza u idućih nekoliko desetljeća. Tako se zemljišno rasterećenje 
seljaka pretvorilo u dugoročno porezno opterećenje. 


Izvanselišna zemlja je izuzeta i prepuštena slobodnoj razmjeni između 
seljaka i vlasnika, uglavnom vlastele i crkve. Sve dok seljak nije otkupio i 
otplatio vinograde, šume i pašnjake morao je na njih plaćati stare daće kao 
i u doba feudalizma. Budući da je u to vrijeme bilo vino na cijeni, kao i hra- 
stovina, nastojala su vlastelinstva zadržati u svom vlasništvu šume i vino- 
grade. Išli su im u prilog carski patenti iz 1853. i 1857. godine prema koji- 
ma su mogli na razne načine zadržati bolje njive, vinograde ili šume. Seljaci 
su bili obično prikraćeni odlukama sudova i postupcima vlasti, pa se zbog 
toga povela teška i uporna borba za šumu i pašu koja je trajala sve do sre- 
dine 20. stoljeća. 


Poseban problem uz rasterećenje bili su sve veći porezi koje je namet- 
nula austrijska birokratska uprava još u doba neoapsolutizma,“ a razradila 
ugarska državna vlast nakon hrvatsko-ugarske nagodbe 1868. S obzirom da 
je u doba apsolutizma donekle zapostavljena naplata poreza, pojačana je u 
doba provizorija 60. godina. Uz nju su uvedene brojne nove, dotad nepoznate 
takse, sudske i gruntovničke pristojbe koje su znatno opteretile selo. Nov- 
ca nije bilo jer se prirod teško prodavao, a bilo je i nekoliko nerodnih go- 
dina, pa su zaredale ovrhe za porez i prodaja stoke i zemlje u bescijenje. 
Često je pri tome interveniralo oružništvo i vojska, pa je bilo izgreda, su- 
koba i seljačkih nemira, odnosno buna.5 

Primitivan, ekstenzivan način obrade zemlje i gajenja stoke, zadržava- 
nje tropoljnog sustava u obradi, pomanjkanje kredita u poljoprivredi i pro- 
ces raspadanja kućnih zadruga doveli su do osiromašenja i proletarizacije 
birvatskog sela koje pada dobrim dijelom na prosjački štap, a nije bilo mo- 
gućnosti zarade u gradovima koji se sporo gospodarski razvijaju. Porastao je 
broj nadničara, bezemljaša, seoske sirotinje iz koje se najčešće regrutiraju 
prijestupnici, lopovi, odmetnici i hajduci. 

Poseban problem bile su stočne zaraze i nerodne godine koje su dovo- 
dile sela i čitave predjele do ruba očaja, gladi i rezignacije. V. Krestić je u 
spomenutom radu zapazio povezanost seljačkih nemira, razbojstva i hajdu- 


"“ Usp. o tome Š. Popović, Problemi i metode istraživanja strukture se- 
ljačkog i vlastelinskog posjeda u vrijeme likvidacije feudalnih odnosa, Radovi 
Instituta za hrvatsku povijest Sveučilišta u Zagrebu, sv. 12, 25—126. 

5 V, knjigu B. Stojsavljevića, Šuma i paša u borbi sela u Hrvatskoj 
i Slavoniji Poslije 1848, Zagreb 1961, 313. 

“M. Gross, n. dj. 


5 Usp. o tome radove navedene pod bilješkama 7 i 8. 

čije s nerodnim godinama.* Budući da su takve bile 1861. i 1862. te zatim 
1865. i 1866. godina, pojavila su se i dva plimna vala socijalnog bunta na se- 
lima, tj. početkom i u drugoj polovici 60. godina. Uz to je 1866. izbio u rat 
s Pruskom u kome je Hrvatska, osobito pak Krajina, dala svoj »danak u 
krvi«. Novinski izvještaji svjedoče o tim teškim vremenima: ...»svuda zlo 
i naopako, a kod nas još veća bieda i nevolja. Sad nas tuče led, sad furi 
mraz, tude tišti porez, tamo opet rat [...] a od nikud pomoći ni polakši- 
ce. . .«17 

O općoj nesigurnosti, pojavi razbojstva, pljačke i hajdučije piše očevidac 
Dragoljub Kušlan, hrvatski političar i publicist: »Kradnje su postale nješto 
svagdanjeg, i u našoj jadnoj i osiromašenoj domovini niesi dan danas si- 
guran tvoga imutka, da ni života samog, jer se kradnje u nas ćeraju u veliko 
i u razgranjenom ortačtvu, te su većim dielom spojene s provalom i kradljiv- 
ci su obično oružani, tako da okradeni braneći se od kradljivacah, često gla- 
vu u torbi nosi. Dok se prije koja tuka ukrala, sad se kradu konji, goveda, 
kleti!š se obijaju i čitavi lagvi vina postaju plienom zločinacah. Uz kradnje 
zarediše liepo i palež, ubojstva i težke tjelesne ozlede, i ako tako uztraje, 
bez da se tomu krepko na put stane, imat ćemo za koju godinu i razbojni- 
kah i pustahijah, od kojih se braniti nećemo moći.«! 


Temeljni uzrok pojačane hajdučije 60. godina 19. stoljeća su mnerodica, 
bijeda, glad, dakle socijalno-ekonomski razlozi. Zbog toga gotovo istodob- 
no stižu izvještaji o općinama i kotarevima koji gladuju i prijave oružničkih 
postaja o pojavama krađe pljačke i »pustahijah«, tj. hajduka. Nakon nerod- 
ne 1861. pišu u početku 1862. pojedini kotarevi i županije zemaljskoj vladi o 
slaboj ljetini koja može uskoro izazvati glad. Iz riječke županije javljaju 
da 36 općina ima loše usjeve, 34 općine loše okopavine i 12 općina slabe sje- 
nokoše.? Nakon sličnih obavijesti iz zagrebačke županije ban Josip Šokče- 
vić i Namjesničko vijeće (tj. hrvatska zemaljska vlada) mole pozajmice iz 
bečke državne blagajne.! 


Istodobno je Šokčević obavijestio hrvatsku o Dvorsku kancelariju u Be- 
ču, kojoj je na čelu bio Ivan Mažuranić, da je iz zemaljske zaklade dao 4 
tisuće forinti »za stradajuće od gladi žitelje«.2Z Također je i ministarstvo fi- 
nancija iz Beča javilo da će pomoći novčano zagrebačkoj i riječkoj županiji 
da ublaže posljedice gladi.? Uskoro je za ugrožene kotareve: Delnice, Vrbov- 
sko, Vinodol, Grobnik, Čabar, Rijeka, Severin (na Kupi), Ozalj, Krašić, Jas- 
trebarsko i Bistrica (Marija) i dvor iz Beča uputio pomoć od 10 tisuća gul- 
dena.“ Namjesničko vijeće je obavijestilo hrvatsku Dvorsku kancelariju u 
Beču da će zbog »pomanjkanja sredsiavah za življenje« obustaviti porezne 
ovrhe protiv kućnih gospodara (starješina kućnih zadruga, D. P.) koji ne 
mogu isplatiti zaostatake.? 


5 Krestić, n. dj., 430. 

" »Pozor« 173 od 14. 6. 1866. 

* Klijeti (kleti), vinogradarske kućice u kojima se u podrumima čuvalo vino. 

? Prema Krestiću, n. dj., 434 

* Arhiv Hrvatske — Hrvatsko-slavonska Dvorska kancelarija u Beču (u dalj- 
Ta tekstu AH — DK broj kutije i spisa), kutija XXXIII, br. spisa 159, od 15.1. 


2 
“" AH — DK, XXXII, siječanj 1862. 
2 Isto, 393 od 5. 2. 1862. 
% Isto kao bilj. 21. 
“ AH DK, XXXI, 483 od 12. 2. 1862. 
5 Isto, 342 od 25. 2. 1862. 

3. HAJDUČIJA U POČETKU 60. GODINA 


Utvrdili smo da je hajdučija u početku i u drugoj polovini 60. godina 
bila u porastu, ali treba dodati da od nemira 1848. godine, osobito u apsolu- 
tističkom razdoblju, socijalna previranja na selu nisu prestajala. To potvr- 
đuju istraživanja M. Gross koja piše: »Uznemirenost na selu poticao je i 
kriminal izazvan općom bijedom. Česte su krađe blaga, konja, svinja, zatim 
pljačke općinskih blagajna »do zadnje krajcare« [...] a pri tom je bilo i 
ubojstava [...] U Slavoniji se dogodio veći broj razbojstava na cestama. Pa- 
ljevine kuća, gospodarskih zgrada, sijena u štaglju i klijeti bile su zacijelo 
osveta u vezi s nepodnošljivim odnosima u toku raspadanja zadruga, no 
stradali su i općinski načelnici. Razbojnici su često dolazili iz Krajine i 
Ugarske, kamo su, nakon zlodjela, mogli pobjeći. Posebno u Slavoniji posto- 
jale su razbojničke bande s jatacima koje je dio seljaka smatrao junaci- 
ma.* Nagrade za hvatanje razbojnika nisu mnogo koristile. Na opetovane 
žalbe oblasti uveden je god. 1855. prijeki sud u Požeškoj i Osječkoj županiji 
iako su troškovi bili znatni. Osude prijekog suda, koji je, u slučaju dokaza. 
ne krivnje, redovno izricao kaznu vješanjem, objavljivane su u tisku.«? 

U Slavoniji, posebice u požeškoj županiji vladala je 50. godina »opća 
nesigurnost poradi hajdučkih četa i razbojnika«. Na glasu je bila četa ha- 
rambaše Maksima Bojanića, kojega nazivaju »posljednjim slavonskim haj- 
dukom«.# Četovao je punih 11 godina (1851—1862) i bio »strah i trepet bo- 
gatoj vlasteli, župnicima i drugim mogućnicima od Psunja do Krndije«.? 
Bojanić je otišao u hajduke da izbjegne vojničku obvezu. J. Kempf piše da 
nije bio krvolok, pa da je i dvojicu svojih hajduka ubio zbog »okrutnih ne- 
djela«.3% 

Pojava hajdučije i razbojništva bilo je u to doba i izvan Slavonije. O 
tome pišu ondašnje novine, npr. u Zagreb je ljeti 1850. doveden pod stražom 
»poznati Martin Terputec« za koga se kaže da je »više godinah po Hervat- 
skoj harao i plienio i mnoge ljude poubijao«. Iako je na njegovu glavu bila 
raspisana znatna nagrada, uhvatili su ga tek nakon nekoliko godina u Tu- 


* M. Gross, Počeci... n. dj., 203. Nije narod sve hajduke smatrao junacima, 
nego samo one koji nisu bili obični razbojnici, pljačkaši i ubojice. Autorica, za 
razliku od Krestića, govori isključivo o »razbojničkim bandama«, kako su u služ- 
benim izvještajima nazivani svi prijestupnici bez obzira na način njihova četo- 
vanja i na uzroke njihova otpora i osvete vlastima i bogatašima. 

a Isto, 203. Presude su donošene na temelju odredaba prijekog suda iz 1855. 
godine. 


* I danas u narodu požeškog kraja postoje priče o hajduku Maksimu na 
kojega sjeća i ime Maksimove špilje na Jankovcu u kojoj se skrivao od potjera, 
a možda i vrh Maksimov hrast u Požeškoj gori (616 m) Mihovil Pavlinović 
koji je 1864. putovao po Slavoniji sa Strossmayerom i objavio knjigu putopisa 
»Puti« (Zadar 1888), piše na str. 49 slijedeće: »Maksim Bojanić iz Mrtovlaja, polja 
Požeškoga, hajdukovao od 1850. do 1862. Bijaše strašilo spahijam, ponos šija- 
kom [seljaci oko Požege-katolici, D. P.] za koje je višekrat i porez podmirivao, 
Zaludu četnici, zaludu cijeli vojnički puk spremao se na razbojnika: svaka seljač- 
ka kolibica bila Maksimu sbjeg.« 

2 J. Kempif, Požega. Zemljopisne bilješke iz okoline i prilozi za povijest 
slob. kr. grada Požege i Požeške županije, Požega 1910, 305. 

% Isto, 305. S njim su hajdukovali pored ostalih i Vaso Draganić, Joka Ja- 
getić, Mato Petrović i Marin Petrović. Prvu dvojicu Bojanić je ranio a zatim i 
ubio. Bilo je to 1856. kad je za hvatanje Maksimove čete određeno u požeški kraj 
dva bataljuna redovne vojske, ali bez uspjeha. 

ropolju, zajedno s njegovim pomagačem Ivanom Pavlićem, krajišnikom iz 
ogulinske pukovnije." Njega novinski izvjestitelj ne naziva hajdukom ili 
pustahijom nego razbojnikom, a to dovoljno govori o njegovu djelovanju. 

Slavonija je 60. godina 19. stoljeća bila rijetko naseljena. Sela su bila 
razbacana, udaljena od glavnih prometnica, okružena gustim, tada još ne- 
iskrčenim šumama, osobito u vijencu požeških gora koje su južnim rubom 
zadirale u Vojnu krajinu, središnjim su pripadale požeškoj a sjevernim dije- 
lom virovitičkoj županiji. Sava i Drava dijelile su je od turske Bosne, od- 
nosno Mađarske kamo su i otkuda su pristizale neke hajdučke čete i progo- 
njeni pojedinci. Hajduci su boravili uglavnom u gorama, poput Fruške, Po- 
žeške, Moslavačke i Bilogore, a glavno središte je bilo najvišim i najvećim: 
Psunju, Papuku i Krndiji. 

Vijesti o pojavi novih hajdučkih družina učestale su od 1861. Stizale 
su od Fruške gore na istoku sve do Gorskog Kotara, nadomak Rijeci. Naj- 
ugroženije su bile ceste od Zagreba prema Osijeku preko Bilogore i Virovi- 
tice, te preko Kutine, Požege i Našica kao i Lujzijana od Karlovca do Rije- 
ke, odnosno cesta do Bakra i Kraljevice.“ U početku 1862. pišu iz virovitič- 
ke županije da je »glasoviti razbojnik Patko sa znamenitom družbom, po- 
dobro naoružanih iz Ugarske u Slavoniju prodro« i da četuje oko Našica. 
Zbog toga veliki župan virovitički moli hitno vojničku pomoć iz gradiške 
krajiške pukovnije, povećanje plaća »županijskim četnicima«,?, raspisivanje 
velikih nagrada za prijavu i hvatanje hajduka i uvođenje izvanrednog stanja 
u virovitičkoj županiji.“ 

Doista, uvođenje izvanrednih mjera i nagrada dalo je prve zapažanje 
rezultate u borbi protiv hajdučije. Nakon raspisane nagrade od tisuću fo- 
rinti za Maksima Bojanića, Tošu Markovića, Đoku Ratkovića Joku Jagodića 
i dr. većina od njih je uhvaćena, a za Marina Petrovića povećana je ucjena 
na 2 tisuće forinti." Bojanića je u svojoj zadružnoj kući u selu Milivojevci- 
ma podno Papuka u proljeće 1862. ubio vlastelinski lugar I. Kukić koji je 
bio u službi Josipa Jankovića.* U jesen iste godine je četovođa brodske kra- 
jiške pukovnije Vinko Pejičić uhvatio hajduka Banu Popovića; a u veljači 
1863. je povjerenik sigurnosti Kovačević uhvatio Matu Petrovića i dobio obe- 
ćanih 2 tisuće forinti.* Kad je u jesen 1563. u selu Jakšićima ubijen i po- 
sljednji član Petrovićeve družine Marko Marijančević, opisao je taj događaj 
»Slavonac« što ga je iste godine pokrenuo u Požegi Miroslav Kraljević«: 
Hvala Bogu, sada je ova županija očišćena od tih lupeža. To imamo zahva- 
liti vrlim naredbam županije, zatim revnom nastojanju županijskih časni- 
ka. Nema tri godine da je municipij oživotvoren, a u to vrijeme nestade če- 
tovođe Maksima i njegovih opasnih drugova i to s jednom silom od 12 čet- 


" »Narodne novine« 56 od 8. 3. 1850. 

* AH DK, XXII, 2635 od 17. 10. 1861. 

% Isto, III, 1855, od 9. 6. 1862. 

* Isto, XXXIII, 674 od 25. 2. 1862. 

* Isto. 

* J, Kempf, Požega... 304. Bojanić je pružio otpor i ranio dva županijska 
četnika i jankovačkog lugara V. Puškarića. Očito je da je to bio sukob lugara 
i hajduka koji su se često sretali u papučkim šumama. 

" AH — DK, LVIII, 4306 od 29. 11. 1862. Zapravo tada je Ministarstvo rata 
odobrilo isplatu od 500 forinti, a spomenuti Bane ili Pane Popović uhvaćen je 
još prije sedam godina (v. bilj. 45). 

* AH — DK, LXXIII, 656 od 14. 2. 1863. 

nika, gdjeno pod prvašnjom vladom haraše ti zlikovci 10 godina. Na uniš- 
tenje njihovo silni se novac izdade, mnoge nedužne oružnike poubijaše, a 
cijeli bataljuni su za njima u potjeru išli, nu ne mogoše uspjeti.«? 
Nagrade za uhvaćene hajduke isplaćivalo je ministarstvo rata u Beču, 
koje je kao i vlada, bilo zainteresirano da se iskorijeni hajdučija. Potkraj 
1862, kad je dvorski kancelar I. Mažuranić obavijestio  ministarski savjet 
o nepovoljnom stanju javne sigurnosti u Hrvatskoj, na sazvanu sjednicu 
došao je i car Franjo Josip I. osobno i zahtijevao što oštrije mjere i uvo- 
đenje prijekog suda. Dogovorili su da će se sastati hrvatski u ugarski kan- 
celari i uskladiti akcije oko gonjenja hajduka uzduž Drave koju su često 
zbog nekoordiniranosti akcija prelazili i mađarski i slavonski hajduci.#% 
Kad su u početku 1863. pohvatani i rastjerani slavonski hajduci, poja- 
vili su se oko Pakraca i Kutine u požeškoj županiji bosanski doseljenici koji 
su se odmetnuli u šume, a bilo je i onih koji su prešli Savu i nastavili četo- 
vati na hrvatskoj strani kao npr. Jovo Zlojutro i neki Balaban.! Od dose- 
ljenih Bosanaca ustrojena je družina Sime Todorovića koja je operirala oko 
Pakraca, ali su uskoro trojica uhvaćeni i potkraj ožujka 1863. Todorović je 
u Požegi obješen, a Vujo Vuković i Petar Milanović osuđeni na 10 godina 
robije.“ Nakon toga pisao je ban Šokčević u Beč i ustvrdio kako je narod 
bosanske prebjege u Slavoniji lijepo primio, ali su se oni usprkos tome »ve- 
oma herdjavo vladali« i stoga bili uhvaćeni i suđeni.+ 
I na sjevernim obroncima Papuka i Krndije pojavljivali su se hajduci, 
osobito oko Voćina, Podravske Slatine, Orahovice pa sve do Našica. Nakon 
što su u Feričancima orobili židovskog trgovca Heima i ubili bilježnika Ko- 
barovića pokušali su pobjeći preko Drave u Mađarsku. Tu ih je u zasjedi 
dočekala četa majora Radolića, ubila harambašu i dvojicu hajduka ranila.“ 
U hvatanju hajduka, napose onda kad je njihov broj porastao, sudjelo- 
vali su krajišnici iz novogradiške i brodske pukovnije koje je slao ban Šok- 
čević kao bivši krajiški zapovjednik. Često se nađu podaci o krajišnicima 
koji su uhvatili nekog hajduka i nakon toga godinama čekali obećanu na- 
gradu. Npr. 1863. mole brodski graničari nagradu za hajduka Popovića koji 
je uhvaćen još 1856. godine. Kad je molba došla do bana Šokčevića, on je 
predmet riješio i predložio krajišnike za posebno odlikovanje.# 


Hajdučke družine bile su sastavljene uglavnom od seljaka iz podgorskih 
sela podno Papuka i Psunja kao i od bosanskih prebjega. Bili su to mlađi 


? »Slavonac« 1, 1863, 400. i J. Kempf, Požega... 304. Autor ističe kako u doba 
apsolutizma nije bilo moguće uništiti hajduke, a otkad je vraćen ustav i uvedena 
municipalna samouprava, županija je uspjela uz pomoć stanovništva uništiti naj: 
veće hajdučke skupine. 

4% V. Krestić, n. dj., 435. Car je predlagao da se provedu i u Hrvatskoj oštre 
mjere protiv hajduka i njihovih jataka kao u Mađarskoj gdje je samo u peštan- 
skom kotaru tada smaknuto 156 hajduka. 

" AH — DK, LXVII, 1230, 1863. i Isto, LXXXIV, 2115 od 11. 6. 1863. Balaban 
je sa svojim zemljacima, Bosancima, djelovao u kutinskom kotaru. Toliko se 
osmjelio da je napadao i danju. Zbog toga je uprava požeške županije zamolila 
jednu satniju posebne lovačke jedinice za hvatanje hajduka po šumama Posavinc 
i Moslavine. 

+“ J. Kempf, Požega, n. dj., 304. Prema »Slavoncu« 1863, I, 80 i 144. 

3 AH — DK, LXXXIV, 2115 od 11. 6. 1863. Jedan je hajduk obješen, a dvojica 
su suđeni na 10 godina teške tamnice. 

* Isto. 
$% DK — DK, LXIX, 347 od 13. 6. 1863. Molbu je uputio satnik Stanković. 
* Isto. 

ljudi od 20 do 30 godina. Stariji su bili uglavnom harambaše poput Maksima 
Bojanića, Toše Markovića i drugih. Njihove žrive bili su pretežno trgov- 
ci, gostioničari i svećenici obiju vjera. Ne može se prihvatiti tvrdnja da su 
pljačkali pretežno židovske obitelji#* jer njima nije bio važna vjerska ili 
pak nacionalna pripadnost. Većina trgovaca i gostioničara u Slavoniji bili 
su uglavnom Židovi i nešto manje Srbi. Isto tako je većina hajduka bila, 
makar sudeći po imenima, pravoslavne vjeroispovijesti, njihove najčešće žrt- 
ve su bili pravoslavni parosi.? Treba dodati da je to bilo i zbog toga što je 
većina sela podno Papuka i Psunja bila naseljena Srbima, a odatle su se 
regrutirali hajduci, pa su na tom terenu i djelovali. Iz Bosne su također, 
iz prekosavskog Potkozarja, dolazili u požeško-pakrački kraj uglavnom Srbi, 
dok u istočnu Slavoniju sele pretežno Hrvati. 


4. NOVI VAL HAJDUČIJE 1866—1867. 


a) Slavonija 


Nakon nerodne 1865. godine,u doba kad se pripremao i vodio rat između 
Austrije i Pruske, odnosno Italije, kad je izbilo i nekoliko seljačkih nemira 
i buna (Podgrađe kraj Bistrice 1866, Vrbovec i Šišljavić 1867) osjetio se i 
novi porast svih vrsta krivičnih prekršaja i krađa, pa naravno i hajdučije. 


Pojavile su se nove hajdučke družine od kojih je bila najpoznatija ona 
Joce Udmanića u središnjoj Hrvatskoj, Tome Čuturića u Slavoniji, te Đor- 
đa Popovića, Petra Ličanina, brojnih skupina bosanskih prebjega i drugih. 
Dakle, u središtu su i opet Slavonija, Moslavina, Lika i Banija, ali se njihovo 
četovanje sve više približava Križevcima, Varaždinu pa i Zagrebu. 

U početku 1866. piše neki M. B. iz požeške županije članak »Bieda i ne- 
volja«"! u kome ističe: »U ime silne biede i nevolje, što taru kukavni narod 
u ovih krajevih, mora jadanjoš da pati i strada životom i imutkom s okrut- 
nih razbojnikah, kojim kanda se baš nikako nemože da satre već jedared 
trag u ovoj županiji. Koliko se potrošilo novacah i vojske da se satre Mak- 
sim Bojanić kojeg je narod u pjesmi opjevao, a već se pojavilo pet-šest dru- 


" Isto, XII, 856, 3. 5. 1861. T. Marković je osuđen na smrt vješanjem. Star 
je bio 37 godina, neoženjen, seljak iz sela Ožegovca kraj Pakraca. Od 1858. četovao 
je zajedno s nešto mlađim M. Bojanićem. Požeški podžupan je izvijestio da je 
M. Bojanić bio dobro naoružan. Nosio je: dvocjevku pušku, jedan štuc (podre- 
LAI) pušku), kuburu, handžar za pojasom i 1 u čizmi (AH — DK, XXV, 3484, 


# M. Gross, Počeci moderne Hrvatske, n. dj., 203, bilj. 29 piše: »razmjerno 
česte su pljačke židovskih obitelji.« 

* M. Bojanić i M. Petrović su 1861. u Šnjegaviću pod Papukom odnijeli pra- 
voslavnom parohu Gj. Protiću 240 for. crkvenog i 70 for. njegova novca, pušku 
kuburu i čizme (AH — DK, XXV, 3484, 1861). T. Marković je to uradio parosima 
A. Milivojeviću u Lisičinama kraj Voćina i A. Mamanoviću u Bolomačama pod 
Papukom (AH — DK, XII, 856, od 3. 5. 1861). 


“ Hrvatsko pučanstvo živjelo je uglavnom u dolinama i bavilo se pretežno 
ratarstvom, dok su Srbi obitavali u brdskim selima i ei od ekstenzivnog sto- 
čarstva, rada u šumama, lova, voćarstva (uzgoj šljive) itd. Kao stočari i gorštaci 


.v__ ... 


5. »Pozor« 43 od 8. II. 1866. 

gih družinah.«** Drugi dopis iz Požege svjedoči o oštrim mjerama vlasti pro- 
tiv hajdučije, ali usprkos tome njihov broj raste: »Razbojstva u našoj žu- 
paniji vladaju neprestano i strahovito — ma i prieki sud vršio po običaju 
svojem strogo svoju dužnost, da u tjednu tri do četiri razbojnika prebaci na 
onaj sviet, jer se već sliedeće nedjelje pojave novi.«? 

To je bilo vrijeme četovanja Tome Kovačevića Čuturića za koga tvrde 
da se ističe »užasnom drzovitošću« i da je u kratko vrijeme mnogo »groz- 
nih zločinstava počinio« pa je zbog toga bio »pravom grozom i užasom pu- 
čanstva u ovih krajevih«.“ On je bio pravi razbojnik koji nije, poput Boja- 
nića i Udmanića, birao svoje žrtve samo među bogatijima. Spominju se 
nasilja, paljevine, robljenja, razbojstva i drugo." Posljednji čin je bila pljač- 
ka mlinara Klaića (kraj Pakraca) na staru godinu 1866. kad je njih deset 
sudjelovalo u akciji u kojoj su opljačkali i brojne imućne goste koji su kod 
mlinara bili u lovu. Uskoro su ga ubili županijski četnici zaduženi za pro- 
gon hajduka, a njegova druga Vasu Ružića su ranili i uhvatili Izvještači 
kažu da su Čuturić i drugovi mučili svoje žrtve usijanim željezom sve dok 
nisu otkrili sakrivene novce."7 


Nakon što je Papuk očišćen od čete Tome Kovačevića*š nastavljena je 
hajka na druge hajduke, osobito na Petra Ličanina i Jocu Udmanića. Oni su 
se skrivali čas u jednoj, čas u drugoj županiji ili u Vojnoj krajini, a nepo- 
vezanost akcija vlasti im je samo koristila. U lipnju 1866. počele su stoga 
kombinirane akcije na četu Joce Udmanića oko Kutine (koja je tada pripa- 
dala požeškoj županiji) i nastavile se sve do početka 1867. o čemu ćemo go- 
voriti u daljnjem tekstu. 

Kad je pritisak hajduka prešao snagu pojedinih županija, intenzivno se 
u progon uključilo i Namjesničko vijeće iz Zagreba koje »poradi herdjavog 
stanja javne sigurnosti« šalje u požešku županiji jednu četu vojnika. Og- 
njeslav Utješinović kao visoki činovnik hrvatske Dvorske kancelarije iz Be- 
ča odobrava da se ia četa ostavi tamo kao posada i da se za nju ne plaćaju 
posebni troškovi.“ Bila je to privremena mjera koja će potrajati samo dok 
postoji izrazita hajdučka opasnost.“! Međutim, Namjesničko vijeće hitno za. 
htijeva još jednu četu u Slavoniju jer je u »tamošnjem području po razboj- 
nici tako uzdermana«* opća sigurnost i da im redovna sredstva više nisu 


?* Isto. 

3" »Domobran« 11 od 16. 1. 1866. 

** »Pozor« 43 od 8. 1. 1866. 

"5 Isto. 

* »Domobran« 11 od 16. 1. 1866. 

"7 Isto. 

“ Toma Kovačević Čuturić je četovao u sjevernim dijelovima Požeške kotline, 
osobito oko Velike. Dugo je prkosio i prijetio veličkom kotarskom sucu Josipu 
Matijeviću koji ga je zahvaljujući hrabrosti, i snalažljivosti dočekao i ubio. Ču- 
turić je prijetio paljevinom svima »imućnijim seljacima« i »bogatijim gospoda- 
rima«, posebice u selu Eminovcima kraj Požege (»Pozor« 43—1866). 

* AH — DK, CLXXXIX, br. 3784—1866. 


& Isto. Poseban problem bilo je financiranje protuhajdučkih odreda i to upra- 
vo u ratnoj 1866. godini. 

“Isto, br. 4063 od 18. 10. 1866. Utješinović izričito navodi da četa služi samo 
za »pogon razbojnikah«. 

#% Isto, br. 378 od 29. rujna 1866. Jedinice su trebale ostati u Kutini, Pakracu, 
Daruvaru gdje je postojala najveća opasnost od hajduka, jer je tu djelovala i 
četa Joce Udmanića. 

dovoljna za postizanje bilo kakvog uspjeha. Molili su da i po kotarevima os- 
tave posebne posade za progon hajduka jer redarstvo i oružništvo više nije 
s njima moglo izlaziti na kraj. 

U toku 1866. stižu brojne vijesti o hajkama na hajduke, ali većih rezul- 
tata uglavnom nije bilo. Samo su u selu Ugarcima kraj Požege ubijena tri 
hajduka, vjerojatno od ličkih doseljenika (Dane Ševalo, te neki Došen i Ja- 
njatović).# 


b) Lika, Banija — bosanski hajduci 


Osim slavonskih, moslavačko-bilogorskih gora hajdučija se tih godina 
širila i u Lici koja se tada nalazila u sastavu Vojne krajine, a bila je i gra- 
nično područje prema turskoj Bosni, civilnoj Hrvatskoj i Dalmaciji. Osim 
tog pograničnog položaja hajducima su išle na ruku i brojne planine“ koji- 
ma je Lika okružena (Velebit, Velika i Mala Kapela, Plješivica). Često su 
lički hajduci u bijegu od progona uskakali u Bosnu i Dalmaciju, ali su mno- 
gi bili i na sezonskim radovima u Slavoniji i Moslavini i tu hajdukovali. Go- 
tovo da i nije bilo veće hajdučke družine u Slavoniji ili Moslavini u kojoj 
nije bilo ličkih hajduka (npr. Petar Ličanin, braća Uzelci i Štimac u četi 
Joce Udmanića, pa spomenuti Došen, Janjatović, Slijepčević i dr.). 

U Lici je postojala duga hajdučka tradicija koju najbolje ilustrira uz- 
rečica: 

»Ni gora bez vuka, 

Ni Lika bez hajduka.«$ 

U narodnoj predaji, epskoj pjesmi, hajdučkom kićenom oblačenju i dr- 
žanju,* u posebnoj etici hajdučkih družina sačuvalo se u Lici mnogo toga 
iz starijih, idiličnih i romantičnih vremena kad su hajduci bili i zaštitnici 
naroda, borci protiv turskih upada i nasilja, osvetnici koji su često prela- 
zili na »tursku« stranu i vraćali milo za drago. 


Uzroci odmetanja, ili kako Ličani kažu, odvrgavanja u hajduke, nešto 
su drukčiji nego u Slavoniji, Moslavini ili Srijemu. S obzirom na strogu 
vojnu upravu u Krajini, koja je i za najmanju krivicu izricala najčešću i 
najuvredljiviju kaznu puta »kroz šibe«, tj. batinjanje ljeskovačom, najveći 
broj »bježanja u hajduke« bio je uzrokovan mogućom kaznom batinjanja. 
Drugi razlog je bio izbjegavanje vojničke službe u dalekim zemljama, oso- 
bito u doba ratova koje je Austrija vodila u Evropi, a treći je bila socijalna 
bijeda i neimaština, pa zbog toga česti sukobi s organima vlasti, ubojstva, 
krađe i slično. 


Dobri poznavatelji ličkih hajdučkih prilika tvrde da su i tu hajduci oti- 
mali uglavnom bogatijima: »Ne bi mnogo otimali, ali je narod bio siromaš- 
šan, pa ako je i malo, bilo mu je teško. Hajduci su obično navaljivali na 


9% »Pozor« 5 od 7. 1. 1867. 

“ U ličkim planinama bili su brojni pastirski stanovi (katuni) u kojima su 
od ranog proljeća do kasne jeseni boravili stočari i blago koji su hajducima 
pružali ne samo siguran boravak nego i »pecivo«, tj. janjad, odojke i dr. Osim 
toga postojale su i brojne pećine kao privremena skrovišta. 

& V. V. Vuletić, Posljednji hajduci u Lici i u drugim nekim našim krajevima, 
Brasivo XVIII, Beograd 1924, 146. 

* Isto, 147. Hajduci, posebice harambaše oponašali su i u to doba tradiciju 
kićenog odijevanja s vezenim košuljama i ječermama, kabanicama, srebrenim 
dugmadima, okovanim pojasima i oružjem i kapom od srme. 

imućnije ljude, kamatnike*7 i trgovce, te ucijenjivali nekoga za robu, neko- 
ga za novce, nekoga za dobro oružje, nekoga za 'srebrna puca'«.# Napadali 
su na »putovima i klancima, dočekivali su trgovce, pa bi im otimali novce«. 
ce«. Nastojali su uhvatiti i povesti sobom za ucjenu nekoga bogatijeg čo- 
vjeka, člana imućnije kućne zadruge ili pak kakvog bega s bosanske stra- 
ne. 

Od ličkih hajduka iz 18. i 19. st. često se spominje Stanko Vječivica ko- 
ji je bio »dobar hajduk« i zato je uz pomoć naroda dugo hajdukovao.! Slič- 
na predaja postoji o harambaši Jovici Šašiću i još nekima. Godine 1848. je 
zbog bijega od vojske i rata u Italiji porastao i broj hajduka u Lici. Tada 
je počeo četovati i čuveni Luka Labus koji je uspio punih 14 godina ostati 
na čelu čete i na životu, što je za hajduka bila prava rijetkost. On je snab- 
dijevao svoje družine raspodijelio po kućnim zadrugama i boravkom u raz 
nim krajevima, napose onim bogatijima. Seljaci su morali redom slati nje- 
govim hajducima hranu, i odjeću. Mijenjao je prema potrebi mjesto četo- 
vanja i povremeno prelazio u Dalmaciju i Bosnu gdje je 1862. sasvim slučaj- 
no i poginuo. 

Labusa je na čelu čete naslijedio njegov hajduk Škundrić i vodio je do 
1865. U hajduke je pobjegao kao mladić »zbog soldačije«, tj. da izbjegne slu- 
ženje u krajiškoj vojsci u Italiji 1848. Četovao je punih 18 godina, a tad se 
na nagovor ličkog krajiškog pukovnika Šimića vratio, prihvatio amnestiju i 
vodio tzv. kolonu protuhajdučke potjere. Iza njega ostalo je još samo tro- 
jica hajduka u Lici (Došen, Đukić i Jelovac) koji su surađivali s dalmatin- 
skim hajducima i »činili velikih neprilika« vlastima. U to doba je harambaša 
bio neki Simo Kovačević, ali ga je 1866. ubio spomenuti Đukić prilikom po- 
djele plijena.“ Nakon njega spominje se kao vođa Tomić (Toma) Kovačević, 
hajduci Travica, Dalmatinci Dragičević i Dragišić.5 Oni su 1870. izveli napad 
na poštansku kočiju kod Udbine, a 1871. su uhvaćeni Dragičević i Toma Ko- 
vačević s harambašom Modrićem u Velebitu poviše Lovinca i osuđeni od 
prijekog suda na smrt. 


 Kamatnici su zelenaši, lihvari koji su davali novac na kamate. 

*% Vuletić opisuje naoružavanje hajduka: »Za pas turi po dvije male puške, 
žutim isječenim jabukama navezene srebrom, a i dugački nož »bikan« [...] Haj- 
duk uprti po lijepu šarenu torbu, a o rame džeferdar (pušku, D. P.) [...] a preko 
ramena prebaci laganu kabanicu« (148). 

* Dugmad na hajdučkoj odori bila je od srebra ili pozlaćena. 

*% I na bosanskoj strani lički su hajduci imali svoje jatake kamo su odlazili 
i zimovali. U strahu od ličke zime i debelog snijega koji otkriva tragove, često 
su odlazili na dalmatinski teritorij gdje uglavnom nije bilo snijega. 

" Vuletić, n. dj., 152 tvrdi da Vječivica »nije činio zla ni otimao, no bi zaiskao 
na lijepo, što mu treba, osobito hrane«. 

7" Isto, 153—154. 

3 VU Lici su potjeru vodili krajišnici koji su se radi opreza kretali u kolo: 
nama pa se otud progon nazivao »kolonom«. 

* »Pozor« 193 od 7. 7. 1866. 

5 »Novi Pozor« 35 od 15. 10. 1867. piše da je nakon pomilovanja harambaše 
Laze Škundrića ostalo još samo trojica hajduka (Došen, Đukić i Jelovac) koji su 
se povezali s dalmatinskim hajducima i »čine nam velikih neprilikah«. Koliki je 
bio strah od hajduka pokazuje i napad satnije vojnika na namjernike koji su 
trasirali buduću ličku željezničku prugu kraj Gračaca misleći da su hajduci (Isto). 

* A, Makanec, Pogibija zadnjeg hajduka ličkog T. Kovačevića i družine, 
»Novosti« 23 od 23. 1. 1927. 

Neki autori tvrde na temelju narodne predaje da su hajduci još u to 
doba bili toliko jaki i smioni da su i danju i noću upadali u Gospić, npr. 
Luka Labus, Lazo Škondrić i Juriša Bukovac (Bunjevac).7 Kad su 1870, od- 
nosno 1871. uhvaćeni i ubijeni i posljednji lički hajduci, narodu i vlastima 
je laknulo, ali se često čulo »ostade Lika bez hajduka«.8 Međutim, 1918. u 
doba prevratnih vremena pojavili su se opet hajduci i zeleni kader, pa su 
tek 1927. ponovno istrijebljeni kad je u Bihaću devetorica ličkih hajduka 
osuđena na smrt.? 


Ako bismo raspravljali o tome da li su lički hajduci bili obični razboj- 
nici ili su četovali s izvjesnom hajdučkom etikom iz prošlih vremena, onda 
moramo navesti što o tome misle suvremenici, odnosno autori koji su o to- 
me pisali. Prvo je mišljenje da ti »lički hajduci« nisu djelovali u »idealnom 
značenju te riječi«," a drugo, da su bili »hajduci za nevolju, ali svakako 
nijesu bili prosti lopovi ili današnji komite,! pustahije, gusari i razbojnici, 
svakako ovo nijesu kao talijanski banditi, koji su harali po čitavoj Italiji«.* 

Hajduci s Banije i Korduna upadali su u Hrvatsku ali i u Bosnu. Tako 
je u lipnju 1866. kraj Velike Gorice uhvaćena hajdučica Karolina Novosel 
koja se skrivala u šumi kraj Peščenice, a došla je amo s Banije. Uhvaćena 
je obučena u muško odijelo, zatim je za kaznu dobila 75 šiba, a nakon toga 
odvedena u Petrinju na sud. Novine pišu o romantičnoj vezi hajdučice i 
harambaše (Hajduk Matutina i hajdučice Karolina) koja mu je bila »lju- 
beznica«.* Uskoro je osuđena na smrt i prilikom izvršenja kazne skupilo 
se mnoštvo svijeta da vidi na smrtnom času ne samo hajduke nego i jednu 
hajdučicu# poput slične u ličnosti iz knjige »U registraturi« A. Kovačića. 


Kraj Petrinje je tada u sukobu s oružnicima razbijena je jedna hajduč- 
ka četa od koje su dvojica uhvaćenih hajduka uskoro strijeljani (Paić i Žu- 
nec).* U početku 1867, upravo u vrijeme Udmanićeve pogibije, u selu Ljes- 
kovcu na Baniji uhvaćeni su poznati hajduci Vaso Rogulja i Mato Kristić. 
Dopisnik »Pozora« uspoređuje tu dvojicu s Udmanićem i tvrdi da su oni za 
Banovinu bili ono što je on bio za užu Hrvatsku. Kaže da su kraj između 
Une i Kupe »užasom i strahom napunili«, pa su bili i gori od Udmanića jer 
su ljude mučili »po turski«. Uskoro su obojica po presudi prijekog suda 
smaknuti u Petrinji." 


7M.Đ. Škarić, Naši hajduci, »Jugoslavenski dnevnik«, Subotica, br. 123 od 
12. 5. 1931. opisuje kako je Juriša Bukovac, Bunjevac iz Kutereva otišao u haj- 
duke zbog toga što je ubio krajiškog časnika. 

" Vuletić, n. dj., 147. 

? »Novosti« 23 od 23. 1. 1927. 

% M. Đ. Škarić, n. dj., piše također da su se u hajduke odmetali u *ONa 
krajini, poglavito u Lici »većinom zbog krute vojne discipline [...] a i batina.. 
dns koji su se pojavili nakon 1918. naziva »kokošarima«, ti. običnim krad. 
jivcima. 

" Za hajduke od kraja 19. i početka 20. st. često se upotrebljavala i riječ 
komite koja je nastala u Makedoniji za borce Vrhovnog (probugarskog) komiteta. 
s Vuletić, n . dj., 161. 
* »Pozor« 184 od 26. 6. 1866. Karolina je bila obučena poput muškarca. Na- 
kon utanja otpraćena je u Petrinju gdje je »najviše zla počinila«. 
*“ Isto, 187 od 30. 6. 1866. 
s Izvještač piše da se skupila »sila svijeta da vide tu zloglasnu hajdučicu 
— zd Vanda 
sto. 


#7 Isto, 69 od 23, 3. 1867. 
% Isto, 72 od 27. 3. 1867. 

Oko Siska? je četovao u početku 1866. i harambaša Petar Ličanin koji 
je boravio uglavnom u selu Gušću na Savi nizvodno od Siska i otuda kretao 
u akcije u zagrebačku i požešku županiju, u gradišku i bansku pukovniju 
na području Vojne krajine. Iz Gušća je pobjegao u Obrež kod Pakraca da 
izbjegne potjeri. Nešto prije opljačkao je već spomenuti »spahiski« mlin Pe- 
tra Klaića nedaleko Pakraca)? ali mu se Klaić suprotstavio i napao haram- 
bašu.! U novinama se često mogu naći vijesti kako čitava sela, osobito ona 
koja su po strani od prometnica, pomažu hajduke hranom, smještajem i 
obavijestima o kretanju potjera. Iz takvih su sela poneki od jataka povre- 
meno ili stalno odlazili u hajdučiju. Npr. iz sela Klise kraj Pakraca u velja- 
či 1866. osuđena su dvojica seljaka zbog toga što su bili u četi Petra Liča- 
nina i četovali oko Pakraca i Petrinje.“ Selo Klisa bilo je tada poznato haj- 
dučko sklonište. 


Poseban problem su bili bosanski prebjezi koji su zbog teškog položaja, 
pomanjkanja zemlje i zarade bili često na rubu gladi i očaja, pa su se mnogi 
od njih, da bi došli do hrane, odlazili u krađe, pljačku i hajdučiju. I u četi 
Petra Ličanina bilo je nekoliko Bošnjaka koji su sudjelovali i u napadu na 
pakrački mlin.* Potkraj 1866. požeška županija odlučuje da će poslati natrag 
»sve bosanske uskoke, koji su sami razbojnici, što razbojnički pomagači i 
zakloni« i zamoliti krajiško zapovjedništvo da im takve više ne šalju u civil- 
nu Hrvatsku." Uskoro se čulo da bosanski prebjezi pljačkaju u okolici Pa. 
kraca, npr. u selu Grahovljanima.% 


Iz okolice Pakraca upućena je Hrvatskom saboru predstavka seljaka 
protiv bošnjačkih prebjega u kojoj stoji: »Ima tomu više od dvie godine, 
kako u našoj županiji najveća nesigurnost vlada, razbojničke čete se po- 
maljaju bezprimjernom drzovitostju i izrabljivaju naše sugrađane jednog 
za drugim [...] Tako u neprekidnom strahu i trepetu živimo [...] Za naj- 
veći uzrok ove nesigurnosti moramo smatrati bosanske bjegunce, kojih mno- 
gi već u svojoj zemlji od razbojstavah i kradje živili jesu...« Sabor je od- 
govorio da je i za vrijeme neoapsolutizma u Slavoniji bilo oružnika i vojni- 
ka koji nisu mogli uhvatiti »glasovitog razbojnika Maksima (Bojanića, D. P.) 


.. * Isto, 105 od 22. 3. 1866. Križanje cesta u Žažini nedaleko Siska gdje se od- 
vijaju kraci za Sisak, Petrinju, Zagreb i Pokupsko i danas seljaci nazivaju »rauber- 
firtl« što na njemačkom znači razbojnićka četvrt, jer su tu, prema predaji, haj- 
duci najčešće presretali putnike. 

“ »Pozor« 105. od 22. 3. 1866. Dopisnik kritizira vlasti što odvojeno proganjaju 
hajduke u banskim i gradiškoj pukovniji, požeškoj, virovitičkoj i križevačkoj 
županiji, pa zbog nekoordinacije ovi prebjegavaju iz jedne oblasti u drugu. 

* »Domobran« 11 od 15. 1. 1866. opisuje napad hajduka na isti mlin, ali ne 
Ze nA je to uradila četa Petra Ličanina. Vidi istu vijest i u »Pozoru« 42 od 

** »Pozor« 86 od 28. 2. 1866. Na smrt je osuđen seljak Mijo Ivanović iz Pre. 
kopakre. 

% Isto, u članku »Osuda priekog suda« piše: »Stanovnici sela Klise, koji su 
lupeže često putah ukonačivali, vinom ih i mesom gostili, a nikad ih vlastima 
neodali, izgovarajuć se, da su se bojali paleža, dokazivali su, da su razbojnici 
u tom selu uživali sve, što je čovjeku potrebno za život, da su dapače njekim 
načinom i razbludnost tierali...« Pisac zahtijeva prijeki sud i za jatake, ako se 
želi konačno na kraj stati hajdučiji. 

* »Pozor« 42 od 5. 1. 1866. 

5 Isto, 311 od 24. 11. 1866. 


* Isto, 318 od 2. 12. 1866. 

i njegove sudruge« iako je za te svrhe mnogo državnog novca potrošeno. 
Zatim objašnjavaju da je na stotine Bosanaca, skupa s obiteljima, ušlo u 
požešku, srijemsku i virovitičku županiju, pa su »neimajući sredstava za 
uzderžavanje svoje niti za najmljenje gruntovah mnogi od ovih puštjali su 
se nomadičkom životu, kradji, razbojstvu [...] u Slavoniji neima čete raz- 
bojničke u kojoj ne bi bilo više Bosanacah, a slavonske gore i šume [...] 
pa i sela najbolja pristaništa za takve ljude pružaju«.? 


I u početku 1867. pišu novine o novim bosanskim hajdučkim družina- 
ma, npr. u selu Kerestelovcu kraj Pakraca Bošnjaci su opljačkali krčmara 
Jakova Singera, Židova, odnijevši mu 350 forinti. Kao izvršitelji spominju 
se »Bošnjak Vičan«, uz njega »uskok Balaban« i odbjegli krajišnik Brdar.? 

Pitanje bosanskih prebjega, uglavnom stočara njihovo uklapanje u ži- 
vot slavonskih seljaka-ratara bilo je još godinama prisutno i aktualno. I 
1970. pišu novine o novim seobama iz Bosne odakle su u doba unutrašnjih 
kriza stizale čitave obitelji bježeći »od turskog zuluma«. Budući da im u 
vojnički organiziranoj Krajini nije bilo opstanka, tražili su utočište u civil- 
noj Hrvatskoj. »Neki (od njih) zbog bijede idu u zločin i hajdučiju, a župa- 
nija nema novaca da im pomogne.« Zbog toga se sve češće moli pomoć ze: 
maljske vlade iz Zagreba.% 


U selu Šnjegaviću na Papuku hajduci su poikraj 1866. opljačkali pravo- 
slavnog paroha. U početku se i taj čin pripisao bosanskim hajdučkim pre- 
bjezima,)"! ali se kasnije doznalo da su to uradili domaći ljudi — parohova 
pastva!Y% Tu činjenicu ističemo zbog toga što to nije bio rijedak slučaj. 
Pljačke i krađe su se često pripisivale poznatim hajdučkim družinama, a 
izvodili su ih seljaci koje je na to navela ne samo sklonost prema prekrša- 
jima, nego vrlo često bijeda i glad. I u Lici su ponekad »mirni ljudi« ura- 
dili ono što se silavljalo na dušu hajducima. Često su se pljačkaši pred- 
stavljali imenima poznatih hajduka, npr. Maksima Bojanića ili Joce Udma- 
nića da bi izazvali strah ili da bi zameli trag svome nedjelu. Do istinitih 
podataka o počiniocima teško se dolazilo i zbog velike mobilnosti hajdučkih 
četa, pa u pravilu prva vijest o počiniteljima nije u cijelosti ili pojedinosti- 
ma točna. 

Govorili smo već o mađarskim hajducima u Slavoniji 16. godina 19. st. 
O tome je pisao i V. Krestić i istaknuo da su prelazili preko Drave, ali da 
je bilo i hajduka iz Bačke i Banata.“ Bilo je i poljoprivrednih radnika iz 


" AH — Hrvatski sabor, kut. 10, br. 951 iz 1866/67. I u početku 1866, nakon 
napada na Klaićev mlin slali su Pakračani predstavku županijskoj skupštini u 
Požegi i u njoj ustvrdili: »Moramo kao osobit uzrok neprestanih kradjah i raj- 
bojničtva smatrati bosanske bjegunce, koji zloporabe gostoljubivost naše oko- 
lice, jer stranom sami hajdukuju, stranom pako podupiraju razbojnike; molimo 
dakle da se odstrane iz naše okoline [...] Drugi uzrok je taj, što se po našoj 
okolici skita množina skitalicah, koji takodjer podupiraju zločince« (»Pozor« 42 
od 5. 1. 1866). 

* AH — HS, Kut. 10, br. 951. 


* »Pozor« 2 od 3. 1. 1867. Četiri mjeseca kasnije piše isti list (94 od 24. 4.) 
da se radi o četi Viće Došena i Luke Brdara koja »biva svaki dan drzovitija« pa 
napada i muči seljake na zapadnoj strani Papuka. 

1% »Zatočnik« 113 od 18. 5. 1870. 

"1 »Pozor« 2% od 5. 11. 1866. 

"2 Isto, 335 od 22. 12. 1866. 

"3 Vuletić, n. dj. 

1% Isto, 432. 

Mađarske, osobito u virovitičkoj županiji, koji su se povremeno ili trajnije 
odmetali u hajduke, ili sudjelovali u pojedinim akcijama. Npr. u Vukosav- 
ljevici su uhvaćena tri hajduka u proljeće 1867. za koje se zna da su bili 
Mađari (braća Toth).5 Nakon što su uhvaćeni u pljački trgovine M. Pichler 
i sukobili se s organima reda, trojica su zatvorena i suđena, a ostali su po- 
bjegli prema obroncima Papuka nedaleko Daruvara.!% 

Dakle, nacionalni i vjerski sastav hajdučkih družina je jako šarolik, a 
socijalni sastav govori o doseljenicima, bezzemljašima, nadničarima, stoča- 
rima koji su ostali bez stoke, uopće o poljoprivrednom proletarijatu i lum- 
penproletarijatu. 


c) Hajdukovanje Joce Udmanića 


Iako se hajdučka djelatnost Josipa Joce Udmanića poklapa s ostalim 
hajdučkim akcijama koje su 1866/67. bile pojačane i gotovo masovne, izdvo- 
jili smo njegovu družinu zbog nekoliko posebnosti. Poglavito zato što ona 
čini vrhunac ali i kraj!" hajdučije u Hrvatskoj 19. stoljeća, što je područje 
njena djelovanja bila središnja Hrvatska, odnosno kraj od Samoborske i 
Zagrebačke do Moslavačke gore gdje zbog ravničarskog terena, naseljenosti 
i dobrih prometnica inače nije bilo jače hajdučije. Napokon, Joco Udmanić 
je bio posljednji hrvatski hajduk koji je, koliko-toliko, sačuvao tradiciju i 
etiku »dobrog« i »pravednog« hajduka jer je napadao i robio samo bogate 
i moćne, a puštao na miru pa čak i pomagao siromašne seljake. Zbog toga 
je u puku uopće, a posebice na selu, stegao simpatije i popularnost »viteškog 
hajduka« čije se ime spominjalo s idiličnim i romantičnim prizvukom još 
desetljećima nakon smrti. 

Udmanić kao da je prkosio i rugao se nemoći njegovih progonitelja i 
tadašnjih vlasti. Dolazio je nadomak gradova pa i u gradiće, boravio u ne. 
posrednoj okolici banskog Zagreba, dva puta bježao iz ruku oružništva, če. 
sto izluđivao i činio smiješnim brojne potjere, postao strah i trepet trgo. 
vaca, lihvara, gostioničara, mlinara, secskih vlastelina i bogatijih seoskih 
gospodara i starješina. Upravo u doba kad carska vojska, a u njoj i brojni 
Hrvati ratuje u Lombardiji, pod Visom i u Češkoj protiv Pruske, kad vojska 
i žandarmerija guši seljačke nemire po Hrvatskoj (npr. u Podgradu kraj 
Marije Bistrice), Joco i njegova družina operira oko Dugog Sela, Sesveta, 
Stubice pa čak i Granešine, Dubrave, dakle u zagrebačkim prigradskim na. 
seljima. 

Središnje hrvatske novine u Zagrebu javljaju da je »Udmanić ante por- 
tas«1% i to u vrijeme kad se dijelu njegove hajdučke čete sudi u Zagrebu. 


15 »Pozor« 90 od 17. 4. 1867. 

'& Isto, 92 od 20. 4. 1867. 

wi V, Krestić u n, dj., str. 438 piše da se hajdučija »rađa prodiranjem kapi: 
talizma na selo u vrijeme apsolutizma« i da se »znatno umnožila u vrijeme pro- 
vizorija, a ubrzano se razvijala poslije nagodbe 1868«. S prve dvije tvrdnje mo- 
žemo se složiti, ali treća je netočna. I nakon nagodbe javlja se hajdučija, ali 
ne više tako masovno kao u doba Udmanića, nego više sporadično, pa i družine 
nisu više tako brojne. Novine javljaju da je tu i tamo uhvaćen pokoji odbjegli 
hajduk (npr. »Uhvaćen hajduk Pejo Vujičić«, — »Obzor« 37 od 16. 2. 1876), ali 
nema više brojnih potjera, uvođenja izvanrednog stanja i prijekih sudova. 

"5 »Pozor« 324 od 11. 12. 1866. pravi aluziju na Udmanićevo približavanje od 
Dugog Sela prema Sesvetama i Zagrebu. 

U svakoj krađi, prepadu, pljački je »viđen« Udmanić iako je on često u to 
doba bio na drugom mjestu, pa je očito da su strah i zabunu koristili i brojni 
sitni lopovi. U to ratno i krizno doba i službeni organi često priznaju svoju 
nemoć da uhvate Udmanića usprkos brojnim potjerama i zamašnim nagra- 
dama na njegovu glavu. Zbog svega toga dopisnik »Pozora« ironično naziva 
Udmanića »hajdučkim diktatorom trojedne kraljevine«.% 

O Udmaniću i njegovoj družini napisani su brojni novinski članci, pri- 
čale su se priče, pjevale pjesme, objavljivani od suvremenika  feljtoni, 
ishitrene kazališne predstave)!!, objelodanjene kratke brošure publicističkog 
značaja! i pregledni članci njegova djelovanja,!!“ zatim između dva rata još 
dva romana,/!* pučki igrokaz!5 pa i opereta. I u novije vrijeme sjećanja 
na Udmanića podgrijavaju nekritički životopisci, istodobno s Jovom Stani- 
savljevićem Čarugom!!7 kao i sjećanja njegovih moslavačkih zemljaka. 


Povjesničari, osim donekle V. Krestića)! nisu se bavili poviješću sela i 
života seljaka, pa je zbog toga i pitanje hajdučije kao svojevrsnog socijalnog 
bunta hrvatskog sela ostalo na marginama političke prošlosti. Međutim, 
treba istaknuti da je napredni međuratni publicitet Milan Durman u povodu 


1% Isto, 293 od 3. 11. 1866. 

1" Nakon brojnih članaka o Udmaniću i njegovu približavanju Zagrebu po- 
javljuje se u »Pozoru« 255 od 19. 9. 1866. i podlistaka »Udmanićiada«. 

M" Čitajući sve te izvješlaje u novinama poznati hrvatski glumac i redatelj 
Josip Freudenreich napisao je mjesec dana nakon Udmanićeve smrti poseban 
igrokaz, ali su ga oblasti prije izvođenja zabranile. »Tako valja« — odobrava ured- 
ništvo »Pozora« u br. 80 od 5. 4. 1867. kao da nastoji da se njegova hajdučka sla- 
va ne proširi u narodu. 

"* Četrdesetak godina nakon Udmanićeve smrti, u početku 20. st. objavljena 
su dva novinarska spisa bez ikakvih kronoloških podataka i navođenja izvora. 
To su: K. G. N., Joco Udmanić. Krvavi događaji i razbojničkog života velikog 
hajduka. Križevci 1909, 105. Tisak i naklada G. Neuberga i: Udmanić. Crtica iz 
razbojničkog života. U Varaždinu, s. a. Tiskom i nakladom J. B. Stiflera, 41. 

"3 Stevo Petrović, Joco Udmanić, Narodne novine 174—176, Zagreb 29—31. 
7. 1915. Autor je, očito na temelju novinskih izvještaja dao opis i prilično pouz- 
danu kronologiju Udmanićeva hajdukovanja. Usp. i Stjepan Mrakužić, Pe. 
SELENA hajduštva Udmanićeva na Kotarima, »Samoborski list« 22—23, 
O 9 : 

"“X Mijo Stuparić, Joco Udmanić, Zagreb 1937. Roman je najprije objav- 
ljen u »Hrvatskom dnevniku« od 11. 6. 1937. dalje u osamdesetak nastavaka. 
Njemački pisac Friedrich von Gagern, objavio je 1924. u Leipzigu roman 
»Ein Volk« koji je 1937. preveden i objelodanjen u Ljubljani pod nazivom »Ljud- 
stvo«. U njemu je prilično slobodno obrađen život i hajdukovanje J. Udmanića 
(kao Marko Ubranić) a radnja se zbiva u Samoborskom gorju, podno Okića. 

"5 Ka(Iman) Mesarić, Udmanić — pučki teatar u 8 slika, »Književne no: 
vine« 8—9, 5. 3. 1931. U istom časopisu objavljena je i pozitivna Kritika pre- 
mijere u siječnju 1931, u Malom kazalištu u Frankopanskoj ulici (br. 5 od 29. 1. 
1931), koju je režirao S. Batušić. Mesarić je za taj igrokaz dobio i posebnu na- 
gradu, a Milan Begović piše pak negativnu kritiku u zagrebačkim »Novostima«. 

"€ Napisao ju je Đuro Prejac, glumac, glazbenik i pisac. 

"7 Mario Zurl, Knjiga o Jovi Čarugi i Joci Udmaniću, Zagreb — Varaždin 
1977, III. izdanje, 215. 

"8 Josip Badalić, Moslavačke razglednice, Kutina 1979. piše o selja 
ku-književniku Miji Stupariću i njegovu romanu Joco Udmanić. Autor je, potak- 
nut Stuparićevim romanom, otišao na groblje u Osekovo i pronašao nadgrobni 
spomenik narednika V. Pražaka koji je poginuo u sukobu s Udmanićem u selu 
Potoku. Međutim, on je bio samo ranjen a i godina smrti ne može biti 1862, kako 
to piše Badalić, nego 1867. 

1 N, dj. 

izlaska Stuparićeva romana o Udmaniću upozorio da su u »idealizaciji [...] 
gube sve konture historijske istine«/'2 pa iako su o njemu pisali već spo- 
menuti J. Freudenreich, F. Gagern i K. Mesarić ipak »realistički portret 
toga glasovitog hajduka i historijski vjeran prikaz njegovog djelovanja nije 
još nitko dao«.ž“ Doista, Mesarić piše »socijalnu dramu s tezom«, prikazuje 
Udmanića kao socijalnog borca i agitatora za seljačka prava«, ali ipak ocr- 
tava hajduka u »idealističkom osvjetljenju narodnih pričanja« i sa svim 
»rekvizitima hajdučke romantike«.!2 


U predgovoru navedenoj Zurlovoj knjižici Z. Ugljen pokušava karakte- 
rizirati Udmanića i, ujedno ga razlučiti od Jove Stanisavljevića, pa piše: »No, 
dok je Joco Udmanić bio možda posljednji viteški razbojnik u Evropi, koji 
je gonjen stvarnom bijedom i teškim položajem svoje porodice, te brutal- 
nošću tuđinske vladavine, nastojao da na svoj način rješava teška proto- 
slovlja društvenog života, dijeleći pravdu na svoj neobičan, robinhudski 
način — oduzimajući od bogatih i dajući siromašnima, Jovo Čaruga je neo. 
buzdan i nemilosrdan kao i vrijeme iz kojega je proistekao. . .«15 

Pokušat ćemo u ovom radu staviti Jocu Udmanića u prostor i vrijeme 
u kojem je djelovao, očistiti ga od taloga izmišljenih priča i narodne pre- 
daje, a zatim staviti u historijski okvir u skladu sa zasad istraženom i nama 
dostupnom dokumentacijom i literaturom. Time neće pitanje hajdučije pa 
ni Udmanića biti riješeno, ali će biti otvoreno i načeto za daljnje istraživanje. 

Prema onom što je dosada utvrđeno možemo sa sigurnošću reći da 
Udmanići potječu iz Popovače koja se nekad zvala Moslavina. Rođen je 
40-ih godina 19. st. od oca Petra, seljaka i majke Jane, kućanice. Imao je još 
tri brata i sestru. Otac i brat Franjo bili su skloni neurednom životu i kra- 
đama pa su obojica završili u lepoglavskoj tamnici. Joco je išao u školu, 
bio je dobar učenik i bistar dječak. Opisuju ga kao jaka i naočita čovjeka, 
pismena, razgovorljiva, sklonog šali i dosjetkama. Nije bio sklon nasiljima, 
razbojstvima, ubijanjima i mučenju napadnutih. 

Počeci njegova hajdukovanja nisu dovoljno rasvijetljeni, ali se može 
zaključiti da je počeo s manjim prekršajima 60-ih godina, vjerojatno 1863, 
a najintenzivnije razdoblje njegova hajdukovanja bilo je od 1865. do 1867. 
kad je ubijen. Spominje se da je počeo s krađom volova, konja, robljenjem 
trgovca Hirscha u Popovači.“ Odmetanje u hajduke i uzrok odlaska nije 
još dovoljno razjašnjen, a većina autora spominje bijedu i postupak organa 
vlasti.5 


Prema podacima kojima zasada raspolažemo izradit ćemo samo krono- 
logiju Udmanićevih akcija od 1865. do 1867. godine. 


Nakon nekoliko manjih napada u Moslavini prebacila se družina do 
Samobora i otud u proljeće 1865. do sela Kotara gdje su opljačkali jednu 


"" Hajdučka romantika u djelu jednog našeg seljačkog pisca. Mijo Stuparić, 
J u an Socijalni roman iz hrvatske prošlosti koncem XIX. stoljeća, Za. 
gre : 


e g ag — Hrvatski književni mjesečnik, god. XI, Zagreb 1938, str. 76. 
sto, (1. 

"3 N. dj., 7—8. 

'"* Isto kao bilj. 112. 

'5 Isto. K. G. N. piše: »Tjerala me sila i bijeda, jer nisam imao otkuda da 


živim, a već nekoliko dana nisam ni jeo, pa sam u Kutini na sajmu u sdvojnosti 
ukrao volove.« (16) 

bogatiju obitelj.“ Uskoro zatim došli su u Zagreb gdje su 14. lipnja uhva- 
ćeni. Udmanić je osuđen na 10 godina zatvora, ali je zbog nepažnje čuvara 
uspio pobjeći.“ Nakon bijega, zahvaljujući svojim jatacima, uspio je doći 
do Garića na Moslavačkoj gori gdje je ponovno okupio četu hajduka. U 
njoj su bili Ličani Teodor i Jovan Uzelac, Đorđe Slijepčević iz gornje Kra- 
jine (vjerojatno također Ličanin, D. P.) koji je pobjegao prije u Bosnu i tu 
promijenio prezime u Popović, pa je zatim preko Srijema gdje je također 
hajdukovao došao u Moslavinu. Tu je bio i Petar Ciganin (Jovanović), Ivan 
Štimac iz Like, Stjepan Prosinečki i Ivan Jandrašin (oba iz Prigorja ili Za- 
gorja). Osim njih povremeno se spominju i G. Vugrin, Medić, Damjanović, 
Kuzmanović itd.!2 

U jesen 1865. i proljeće 1866. izvela je Udmanićeva četa neke napade 
od Kutine do Stubice, a zatim je Joco uhvaćen u neposrednoj blizini Križe- 
vaca prilikom napada na trgovca Heruca. Odveden je pod stražom u Za- 
greb, ali je 7. 5. 1866. uspio opet pobjeći i vratiti se na Moslavačku goru.? 
Četa se ponovo okupila i počeli su novi napadi na sajmu u Garešnici, u Lu- 
poglavu kraj Dugog Sela," pa zatim slijedi boravak kod jataka u selu Klisi 
gdje su, kako piše »Pozor«, hajduci i seljaci priredili »majales«.“"! Odmah 
zatim otišli su u selo Sirač kraj Daruvara i tu opljačkali gostioničara Frieda, 
a za to vrijeme vojska i oružništvo tražili su ih u Moslavini. 


Budući da je u Moslavini zavladala opća nesigurnost i strah, počela je 
10. lipnja 1866. opća hajka na Udmanića i njegovu družinu, a odmah zatim 
proglašen i prijeki sud u kutinskom kotaru. U selo Šatrovac, sjeverno od 
Kutine, koje se smatralo glavnim pribježištem hajduka, upućen je odred 
od 20 oružnika i 10 četnika kojim je isključivi zadatak bio četovanje protiv 
hajduka.“ S obzirom da je jedan dječak javio Udmaniću da žandari dolaze, 
ovaj ih je spremno dočekao, dvojicu ubio i pobjegao." Na drugom mjestu 
je vijest da su ubijena i dva hajduka, a ostali su pobjegli u šumu.i# 


"* S, Mrakužić u n. dj. (v. bilj. 113) opisuje kako je Udmanić s još 4 hajdu. 
ka napao i opljačkao obitelj Tandarića u Kotarima kraj Ruda. Obavijest im je 
poslala Zefa Pavlović iz Repišća koja je bila ljubavnica I. Jandrašina, člana Udma- 
nićeve družine. Nakon pljačke obaviješteni su organi vlasti u Samoboru i Za- 
grebu, pa su počinitelji uskoro uhvaćeni u Zagrebu. 

"7 S. Petrović, n. dj. piše kao i ostali autori o Udmaniću, ali su njegovi por 
daci pouzdaniji jer se ne temelji na »narodnim bajkama« nego na činjenicama, 
kako kaže u uvodu svoga rada. 

'* Udmanić, Crtice, n. dj., »Pozor« 232 i 241, kolovoz 1866. 

i S, Petrović, n. dj. i »Pozor« 144 od 85. 1866. 

1 »Pozor« 159 od 28. 5. 1866. — S. Petrović, n. dj. 

'" Majales je naziv za majsku svečanost u prirodi (»Pozor« 164 od 4. 6. 1866). 
Hajduci i seljaci su imali zajedničku svečanost oko janjeta na ražnju, ali su ih 
žandari napali i umjesto hajduka ubili jednog seljaka za kojeg su tvrdili da je 
bio jatak. Izvještač kaže da je zbog hajduka stanje »vele ozbiljno« i da treba 
poduzeti najoštrije mjere kao u Mađarskoj. Uskoro je za Udmanića raspisana 
nagrada od 1000 forinti (»Pozor« 165 od 5. 6. 1866), ali bez uspjeha. 

"2 Isto. Dopisnik tvrdi kako su seljaci mirno gledali kako hajduci napadaju 
jer se nitko ne usudi ništa poduzeti iako su raspisane znatne nagrade na njihove 
glave. 

'* S, Petrović, n, dj. I biskup Strosmayer piše 5. 6. 1866. Račkom da bi išao na 
liječenje u Jamnicu, ali se boji Udmanića (F. Šišić, Korespondencija Rački— 
—Strossmayer I, Zagreb 1928, 33). 

14 »Pozor« 135 od 12. 6. 1866. piše da je u tom kraju »ovladao obći strah i 
trepet« od hajduka. 


1 Isto, 173 od 14. 6. 1866. 

Potjera za Udmanićevom četom dobila je značaj prave ofenzive, slične 
onima koje su se 1942. i 1943. u tim i susjednim slavonskim predjelima vo- 
dila protiv partizana. Odredi vojske i oružnika krenuli su iz Moslavine (Po- 
povače), Kutine, Pakraca, Daruvara, Međurića i Gaja, a glavni smjer na- 
stupanja bile su šume oko Šartovca — »hajdučkog gnjezda«. Nakon su- 
koba hajduci su izmakli prema Gojlu i otud u šumu)?" a brojne potjere 
vratile su se neobavljena posla. Uhvatili su samo nekoliko jataka i Udma- 
nićevu kabanicu koju je oteo žandarima u Dugom Selu. Paničnu situaciju 
potvrđuju i vijesti da Udmanić napada oko Dugog Sela i Zeline, a on je u to 
doba bio oko Kutine, To, međutim, govori da je postojalo još hajduka 
ili da su napadali na bogatije ljude i seljaci zbog gladi i bijede. 

»Ofenziva« na Udmaniće, koja je vođena upravo u doba najvećih bitaka 
austrijske vojske protiv Pruske u Češkoj, završila je neuspjehom. Pod istra- 
gu su stavljeni Mile, Stevo i Marko Lončar iz Šartovca koji su, navodno, 
kao aktivni hajduci sudjelovali u napadu na trgovca Orlovića u Sisku, Kočr- 
nera u Banovoj Jaruzi i već često spominjanog Klaića u Pakracu.? Isto- 
dobno su napadnuti i trgovci J. Betelheim, S. Sipegler i J. Ledecki kojima 
su hajduci uglavnom uzimali novac. 


U početku kolovoza 1866. šire se vijesti o pohodu Udmanića neposred- 
noj okolici Zagreba, ali je on bio tada u Moslavini gdje je ubio svoga haj- 
dučkog druga Petra Ciganina, navodno zbog toga što je opljačkao jednog 
siromašnog seljaka.“! I dok je potkraj kolovoza opet oko Sesveta zavladao 
strah, u Zagrebu se sudilo dijelu Udmanićeve čete (Uzelci, Popović).“ Istra- 
ga je tekla sporo iako je proglašen prijeki sud i u zagrebačkoj i križevačkoj 
županiji. Nakon istrage koju je vodio predsjednik Sudbenog stola iz Za 
greba Blažić, presuda je izrečena 2. rujna 1866. i prema njoj su za »straš- 
nog hajdučkog harambašu« Đorđa Popovića presudili doživotnu tamnicu 
kao i za Ivana Štimca, S. Prosinečki i 1. Jandrašin su dobili 20 godina, G. 
Vugrin 12, a Mara Treiberova radi pomaganja razbojstva 2 godine!“ zatvora. 


I dok sud zasjeda, Udmanić s preostalim članovima svoje čete napada 
kraj Sesveta. Dvojicu svećenika je pustio, a župniku sesvetačkom je odnio 


17 Isto. 


8% Isto, 174 od 15. 6. 1873. Dopisnik objašnjava da je »Pero« Ciganin i da mu 
mu je prezime Jovanović, a Udmanić »Jožić« i da imaju »domicil« u Kutini, u 
selu Šartovcu pola sata hoda od Kutine prema Garešnici. 


' Isto, 179 od 20. 6. 1866. Na istom mjestu je i opis svečanog posmrtnog is- 
praćaja dvojice oružnika koji su poginuli u sukobu s Udmanićevim hajducima. 


"" Isto, 173 od 14. 6. 1866. Dopisnik tvrdi da je usprkos stalnom četovanju 
i činjenici da je čitav kotar »dignut u potjeru«, rezultat gotovo nikakav. 


“S, Petrović navodi da je Udmanić ubio Petra Ciganina 9. kolovoza 1866. 
u šumi iznad Gornje Jelenske. Taj postupak su svi autori koji su pisali o Udma.- 
niću iskoristili kao dokaz da je on bio »plemenit« hajduk i da nije dopuštao 
pljačku sirotinje. 


" »Pozor« 232 od 23. 8. 1866. izvještava iz Zagreba o suđenju »Udmaniću i 
drugovima«, ali je Udmanić uspio pobjeći, a braća Uzelci će biti predani kao 
krajišnici vojnom sudu. Ukupno je na sudu bilo 6 hajduka s Đ. Popovićem na 
čelu koji je uhvaćen u pakračkom manastiru prerušen u prosjaka. 

"3 S. Petrović, n. dj. 

"4 »Pozor« 241 od 3. 9. 1866. Mara Treiberova je bila »ljubovca« Joce Udma- 
nića, ali je narodna predaja koju su prihvatili mnogi autori od Stuparića do Zur- 
la izmislila i »inoču« drugu Maru i Anku i sve u stilu hajdučke romantike ispre- 
miješala tako kao da su Udmanića zapravo njegove ljubavi stajale glave. 

pušku i bundu.# Žandari i vojska uzalud patroliraju od Zeline do Zagreba 
jer Udmanić se prebacio preko Zagrebačke gore i 7. rujna operirao oko Stu- 
bice, zatim oko Podsuseda, a stizale su vijesti da je viđen i u Šestinama, 
Samoboru, Susedgradu i Rakovom Potoku.“ Veliki župan Ivan Kukuljević 
morao je ostaviti svoj županijski ured u Zagrebu i organizirati hajku oko 
Susedgrada 1“ 


Kad je dobro osigurana zapadna strana Zagreba, Udmanić se pojavio 
opet oko Sesveta i u Glibokom Jarku nedaleko sela Popovca zaustavio sveto- 
ivanskog (zelinskog, D. P.) kotarskog suca Dragutina Domjanića, zatim ivanić- 
gradskog trgovca Kundeka i ucijenio novčano župnika u Ceru.# Uskoro je 
zarobljen pakrački trgovac Miller »po razbojniku Udmaniću i njegovih če- 
tiri ortaka«)|* pa ban J. Šokčević piše Dvorskoj kancelariji u Beč »da su se 
razbojstva u županiji požeškoj pojavila, i to drzovitim načinom kako to 
proizlazi iz ovdješnjeg izviestja od 21. rujna t. g.«!9% i moli da se »poradi 
prešnosti predmeta« brzojavom obavijesti regimenta pukovnika Ajlordija 
da stupi u akciju protiv hajduka.5! U početku prosinca 1866. obavijestilo je 
vojničko zapovjedništvo da će dvije satnije osječke pješačke pukovnije biti 
prebačene u Požegu kao posada." Osim toga još će 60 momaka iz pukov- 
nije grofa Gyulaja doći u kutinski i 50 momaka iz Prve banske pukovnije u 
sisački kotar da sudjeluje u progonima hajduka.5 Intervencija bana Šok- 
čevića i redovne vojske, odnosno krajišnika koji su morali pomagati oruž- 
nicima i četnicima, pokazuje kolika je opasnost opet zaprijetila od hajduka. 


Potkraj 1866. i u početku 1867. kad je povećana aktivnost brojnih po 
tjera, Udmanić je često iznuđivao novac od bogatih posjednika, svećenika i 
trgovaca uz pomoć ucjenjivačkih pisama koja su nosili najčešće seljaci iz 
nagradu. Tako je Kukoviću, gospodaru velikog imanja u sisačkoj Posavini, 
Topolovca, pisao da mu pošalje 1000 for. Ako to ne uradi, popalit će mu 
imanje. Kuković je zbog toga pobjegao u Zagreb." Nedugo zatim je slično 
pismo poslao stubičkom župniku Kralju koji mu je poslao samo četvrtinu 
zatražene sume. Međutim, odmah se posumnjalo da to nije u ovom slu- 


** Isto, 238 od 30. 8. 1866. Isto br. 239. Udmanić je na cesti zastavio dva sve- 
ćenika, s njima je razgovarao o ratu koji se upravo vodio, o politici itd. ali ih 
nije opljačkao nego ih je pustio u miru. Spomenuti K. G. N. u svojoj brošurici 
tvrdi da je Udmanić bio čak i pobožan i da je uz pušku nosio sobom uvijek i 
molitvenik (?). 

'* »Pozor« 248 od 3. 9. 1866. Isto i br. 251. 

4 S. Petrović, n. dj. 

'* Isto. Bio je to, vjerojatno, otac pjesnika D. Domjanića. Na nekoliko mje- 
sta se tvrdi kako je Udmanić, doista, uzeo kočiju i novac Domjaniću, ali mu je 
osiavio toliko da može u Popovcu unajmiti kola i odvesti se s obitelji u Zelinu. 
Navodi se još nekoliko slučajeva koji potvrđuju da Udmanić nije nikada ostav- 
dara Lroje žrtve bespomoćnima i bez izlaza poput mnogih drugih hajduka i raz 

ojnika. 

% AH — DK, 189, 4063 od 8. 10. 1866. 

5% Isto. 

51 Isto. Vojska se podizala samo u izrazito opasnim prilikama. 

52. AH — DK, 4655, 189, 4655 od 3. 12. 1866. 

5% Isto. To znači da je u Slavoniji, Moslavini i Posavini bilo okupljeno oko 
300 vojnika kao dodatak redovnim snagama za borbu protiv hajdučije. 

4 »Pozor« 293 od 3. 11. 1866. U tom članku dopisnik slikovito naziva Udma.- 
nića »hajdučkim diktatorom« Hrvatske. 

"* Isto, 306 od 19. 11. 1866. K. G. N. u nav. dj. piše kako je kapelan Broz 
podigao selj ake, ali se Udmanić prerušio u svećenika, prevario i oplijenio popove 
što je teško povjerovati jer se tada Udmanić nalazio u kutinskom kraju. 

čaju uradio Udmanić, nego neki drugi ucjenjivač koji je iskoristio strah 
od tog poznatog hajduka. U početku 1867. dobio je zatraženi novac od već 
spomenutog ivanić-kloštarskog trgovca N. Kundeka.* Proširila se zatim 
vijest da je Udmanić došao u Granešinu kraj Dubrave, dakle na vrata Za- 
grebu, pa je odmah poslana potjera, ali je ostala bez uspjeha, jer je, vjero- 
jatno, i to bila lažna obavijest."7 Posljednje prijeteće pismo poslao je Udma- 
nić lipovljanskom trgovcu Marku Horvatiću i potpisao ga: Josip Udmanić, 
ieški razbojnik." U veljači 1867. povećala je požeška županija ucjenu na 
Udmanićevu glavu sa tisuću na dvije tisuće forinti, a potjere su postale još 
češće i brojnije ljudima. Jedna od njih je potkraj veljače urodila plodom. 

Napokon je veliki sudac Pajanović iz Siska poslao 27. 2. 1867. brzojav 
u Zagreb: »Udmanić, boreći se s oružnicima poginuo. Pao je jedan oružnik, 
a jedan ranah zadobio.«!% »Pozor« je odmah objavio vijest kako je jedna 
oružnička patrola od 5 članova u selu Potoku kraj Ludine naišla na Udma- 
nića u jednoj seljačkoj kući. Opkolila je kuću i pozvala ga na predaju, a 
kad je ovaj to odbio i počeo pucati, zapalili su kuću i prisilili ga da pu- 
cajući izađe van. Ubio je jednog oružnika, zatim jednoga ranio (bio je to 
Čeh V. Pražak) i dok se s trećim borio, prišao je ranjeni oružnik i iz kubure 
ubio Udmanića.ići 


Oko posljednjih Udmanićevih časova isplele su se razne priče o izdaji 
u njegovoj družini, o ljubomori Ciganke Mare koja je izdala Udmanića zato 
što je bio s drugom Marom koja mu je punila pušku u posljednjem obra- 
čunu itd. Međutim, najbliža istini je verzija da je jedna starica javila mjes- 
nom mlinaru Schenku da je Udmanić u jednoj kući, a ovaj je otišao u 
Popovaču i to dojavio oružnicima koji su nasigurno krenuli u selo Potok 
i tu ga zatekli, ali ne s Marom nego s nekom drugom djevojkom, jer je Mara 
Treiberova bila u Zagrebu suđena na dvije godine zatvora.# Dopisnik »Po- 
zora« iz Kutine zaključuje Udmanićevu epopeju riječima: »Nedao Bog da 
mu se ikada u našoj domovini nađe nasljednik!«16 


Nekoliko dana nakon toga neki je M. J. L. iz Siska objavio posljednje 
Udmanićevo pismo koje je nađeno u njegovoj lisnici s riječima: »Ja, istina- 
bog, kad sam pervi put zatvorit, nisam bio ništa kriv, ali od glada i teških 
batinah morao sam pobeći i što sam ond čineć mogao biti drugo nego zlo- 
činac, jer među ljude nisam smio.«!* Tu činjenicu mnogi su Udmanićevi bio- 
grafi ponavljali i okretali kako im je odgovaralo, ali uvijek s nekim simpa- 


'* Isto, 33 od 9. 2. 1867. Izvještač kaže da je Udmanić bogato nagradio selja- 
ka koji mu je donio novac. 

157 Isto, 36 od 13. 2. 1867. 

5% Isto, 48 od 26. 2. 1867. 

' Isto, 37 od 14. 2. 1867. Na istom mjestu se navodi da je 1866. u pakračkom 
gen harao i neki hajduk Kuzmanović na koga je bila raspisana nagrada od 300 
or 

0 Isto, 51. od 1. 3. 1867. M. Zurl u n. dj. (173) piše kako je J. Udmanić nasa- 
marno suca Pajanovića, ali o tome nema ništa u izvornim tekstovima. 

ićl Isto. 


'? Isto. Dopisnik »Pozora« tvrdi da je s Udmanićem bila neka žena s inici- 
jalima J. Š. S tim se slaže i S. Petrović u n. dj., a K. G. N. piše da je Udmanić 
spasio Maru iz zagrebačkog zatvora što je teško vjerovati. Kod Stuparića su dvi- 
je Mare, a kod Zurla pak jedna Mara i jedna Anka. Sve to pokazuje koliko se 
priča u posljednjih sto godina sročilo oko Joce Udmanića. 

13 »Pozor« 51 od 1. 3. 1867. 

'4 Isto, 57 od 8. 3. 1867. 

tijama i opravdanjem za Udmanića koga su ondašnje nepovoljne prilike 
natjerale u hajdučiju. 

Na kraju treba postaviti nekoliko pitanja: zašto Udmanića nitko uspr- 
kos nagradama nije izdao, zašto se uvijek izvlačio iz teških situacija, zašto 
mu je seljaštvo pomagalo i posebno ga cijenilo. Križevački veliki župan 
Ljudevit Vukotinović kao suvremenik tvrdi da ima »domaćih žiteljah dosta« 
koji su mu pomagali i da ga »od domaćih nitko neće odati«,/5 ali nije mogao 
odgovoriti zašto ga seljaci pomažu i solidariziraju se s njim. To potvrđuje 
i jedan od dopisnika »Pozora« koji tvrdi kako Udmanić znade »sticati puka« 
i da ga narod smatra »svojim dobrotvorom«, a jedan seljak je rekao kako 
on »globi samo bogataše, a siromakom dieli, zašto da ga progonim« ?1/% Dru- 
gi se čudi kako su seljaci »mirno gledali« dok su hajduci harali i kako im 
nitko ne želi »smetati u njihovu poslu, premda su na njihove glave raspi- 
sane nagrade« #7 

Pisci koji su se kasnije bavili Udmanićem ističu njegovu čovječnost 
usprkos odioznosti posla kojim se bavio. On je bio po nekima »hajduk ple- 
menita srca« koji je nastojao samo bogataše oplijeniti« pa je zato »ostavio 
trajan spomen u našem narodu«.# On »ne bijaše prosti i krvoločni hajduk« 
koji je »siroti seljaku rado pomagao«.#* On je, navodno, »otimao bogatašu, 


nipošto siromahu, jer znade, što je uboštvo«. Ubio je Petra Ciganina zato 
što ga je počeo »omražavati kod seljaka«, a samo je hajducima »kod se- 
ljaštva pribježište«.!" I prilikom prikazivanja Mesarićeva kazališnog djela 
o Udmaniću, pišu o njemu kao »legendarno poznatom dobrotvoru sirotinje«,!! 
a M. Durman piše o Udmaniću koji također pljačka samo bogataše »i kaž- 
njava one službenike koji su nasilni i nepravedni prema narodu« pa ga 
zbog toga »narod voli i zaštićuje«."2 I J. Badalić koji je posljednji u nas 
pisao nešto o Udmaniću kaže da je on bio »selektivan« hajduk koji je robio 
samo bogate i loše ljude.?3 V. Krestić ga smatra »socijalnim anarhistom« 
a ne pravim razbojnikom pa ga zato narod ne samo štiti i pomaže nego se 
patrijarhalni seljaci s njim sastaju, jedu, piju i vesele se.!7 

U doba gospodarske i socijalne krize prijelaznog razdoblja od feuda- 
lizma prema kapitalizmu, u vrijeme nerodica, gladi, bijede i epidemije, upra- 
vo u trenutku kad Austrija vodi još jedan besmisleni rat u kome ginu u 
Italiji i Češkoj uglavnom naši ljudi, kad vojska hvata brojne hajduke, a u 
središnjoj Hrvatskoj plotunima dočekivaju pobunjene seljake u Podgradu, 


'5 AH — NV, 22, 1356, 1866. Usp. i Krestić, n. dj., 437. 

i Br, 253 od 17. 9. 1867. 

'7 Isto, 165 od 5. 6. 1867. 

"KG. N.n. dj. 

'* Udmanić, Crtice, n. dj. J. Horvat, Politička povijest Hrvatske, Zagreb 
1936, 256 piše: »Udmanić robi i pali — ali nikada malog čovjeka ili seljaka. I sela 
vjeruju da je on uskrsli Matija Gubec«. 

"" Isto. Autor navodi da je temeljno načelo J. Udmanića bilo: »uzmi boga- 
KL ne štedi ga, čuvaj narod i seljaka, podaj sirotinji pa možeš mirno spavati« 
(12). 

"! »Književne novine« 5, Zagreb 29. 1. 1931. 

'"" »Književnik« god. XI, Zagreb 1936, 77. 

"3 Moslavačke razglednice, n. dj., 187—198 piše da je Udmanić napadao sa- 
mo bogate, a zaštićivao siromašne seljake »pred tuđinskim feudalnim vlastima«. 
Međutim, vlasti tada nisu više feudalne (nakon 1848) iako se tada zadržalo još 
nekih preostataka feudalnih odnosa. 

"AN. dj., 437. 

Vrbovcu i Šišljaviću, kad se sklapaju obje nagodbe i kad narodnjaka Šok- 
čevića uklanja unionist L. Rauch koji teško zakida seljake na svojim ima- 
njima, kad Hrvatska gubi provizorij i nadu u autonomiju i strahuje od 
mađarskog pritiska, javlja se hajdučija i kao njen vrhunac Joco Udmanić 
kao svojevrsni pučki junak koji prerasta u simbol otpora bogatima i silni- 
ma i zato postaje fenomen jednog vremena i pravi antiheroj jednog patri- 
jarhalnog društva u preustrojstvu i nestajanju. 


5. HAJDUČIJE I PORAST BROJA KRIVIČNIH DJELA U HRVATSKOJ 


Tvrdnju o porastu hajdučije od sredine 50. do sredine 60. godina 19. 
stoljeća u Hrvatskoj i Slavoniji, koju smo iznijeli u početku ovoga rada, 
poivrđuje i »statistika moralnosti« koju je za te godine izradio suvremenik 
Petar Matković." Podaci i tablice koje je objavio na temelju onovremenih 
službenih brojčanih podataka govore o višestrukom porastu krivičnih djela 
svih vrsta od krađe do razbojstava, pa, naravno, i znatno uvećan broj sud. 
skih procesa i presuda za prekršitelje. 


Suvremenici, osobito službeni organi čudili su se i zgražali nad padom 
»ćudorednosti« ili moralnosti kod stanovništva, a da se nisu zapitali što to 
navodi dotad miran puk na krađu, otimačinu i hajdučiju. Da li je to bilo 
samo zbog opadanja moralnosti ili zbog objektivnih teških životnih prilika 
koje su mnoge poštene i mirne ljude nagonile u zločin da prehrani sebe i 
svoju obitelj? 


Kao osnovicu uzet ćemo podatke iz 1855. i 1856. i redom po godinama 
od 1855. do 1865. godine. Ako uzmemo u obzir samo broj zločinstava od 
1855. do 1866, onda možemo zaključiti da je porast oko 250%. Taj podatak 
potvrđuje već izneseni zaključak da su socijalna previranja na hrvatskom 
selu u stalnom i višestrukom porastu. Bila je to posljedica opće krize prije- 
laznog perioda koja ima strukturalni značaj. Zato raste nezadovoljstvo sela 
i sve vrste prekršaja kao vanjski oblik unutrašnjeg bunta. 


Statistika krađe i razbojstava izgleda ovako:1i7 


Tablica 1 


1 prekršaj na 


Godina Razbojstvo — Krađa Ukupno py oj stanovnika 


1855. 1 253 264 3 106 
1856. 22 360 382 2 226 
1861. 17 560 577 1 603 
1862. 5 519 584 1 600 
1863. 7 619 626 1536 
1864. 5 570 515 1694 
1865. 19 531 550 1 755 


"5 P, Matković je bio geograf i jedan od prvih specijalista za statistiku u 
banskoj Hrvatskoj. 

"* Objavljeno pod naslovom >»K statistici moralnosti u Hrvatskoj i Slavoniji« 
u nekoliko nastavaka u »Pozoru« 236—239 potkraj kolovoza 1866. 


"7 Isto, 238 od 30. 8. 1866. 

Dakle, broj zločinstava bio je najveći 1856, 1861. i 1865. Razbojstava je 
u tih 10 godina neoapsolutizma i provizorija bilo 19 puta više, broj razboj- 
slava i krađa za više od dva puta, a zajedno je prekršaja bilo otprilike isto. 
U početku razmatranog desetljeća jedan je zločin dolazio na 3106 žitelja, 
a 1865. na samo 1755. Brojčano je najlošija situacija 1863. kad se osjeća 
posljedica nerodnih godina i prve pojave gladi. Tad jedan prekršaj dolazi 
na samo 1 536 stanovnika. 


Slično je bilo i s teškim tjelesnim ozljedama koje su bile posljedica su- 
koba prilikom krađa i razbojstava. 


To se najbolje vidi iz tablice tjelesnih ozljeda:!? 


Tablica 2 
Teške jr 
: : 1 slučaj na 
Godina ren Lio vnio 
1855. 7 117141 
1856. 19 44 734 
1861. 38 24 300 
1862. 108 8 658 
1863. 80 11 762 
1864. 115 8 290 
1865. 115 8 392 


Prema tome 1855. bilo je samo 7, a 1865. čak 115 teških tjelesnih ozljeda, 
pa to čini porast od oko 16 puta. Najviše ih je bilo 1864/65. godine, dakle 
u vrijeme kad opet raste hajdučija. 


Isto takve zaključke možemo donijeti promatrajući broj osoba koje su 
počinile zločine protiv pojedinih osoba ili imovine. 


Tablica 3 

Godina — Osoba — Imovina 
1855. 45 288 
1856. 67 416 
1861. 71 639 
1862. 188 619 
1863. 204 677 
1864. 287 634 
1865. 323 600 


Prema tome ukupan broj prekršitelja porastao je za gotovo tri puta, a 
broj napada na osobe više od sedam puta. 


18 Isto. 
1? Isto, 239 od 31. 8. 1866. 
1 Isto, 237 od 29. 8. 1866. 

Tablica prekršitelja po vjeri pokazuje također opći porast bez obzira 
na vjersku pripadnost.i! 


Tablica 4 

Godina — Katolici Pravoslavni Evangelia Židovi 
1855. 262 61 3 5 
1856. 402 76 -— 5 
1861. 497 203 11 5 
1862. 540 250 14 5 
1863. 752 299 5 5 
1864. 585 291 36 9 
1865. 634 241 39 9 


Najmanji porast prekršajnih osoba bio je kod Židova što je i shvatljivo 
s obzirom na njihov bolji socijalni položaj. Naime, oni su bili uglavnom 
trgovci, gostioničari, novčari i poduzetnici i nisu osjećali krizu agrarnog 
društva u transformaciji. Međutim, velik je broj evangelika koji su po soci- 
jalnoj strukturi bili bliski Židovima, a najveći postotni porast bio je kod 
pravoslavnih. To samo potvrđuje unaprijed iznesenu tvrdnju o velikom bro- 
ju pravoslavnih u hajducima, poglavito bosanskih i ličkih prebjega i ise- 
ljenika.#? 

Broj osuđenih osoba, kao posljedica navedenih prekršaja, pokazuje ta. 
kođer stalni porast u apsolutnim i relativnim iznosima 15 


Tablica 5 


1 osuđeni na 


Godina Ukupno broj stanovnika 


1855. 333 2516 
1866. 483 1 800 
1861. 716 1291 
1862. 807 1 159 
1863. 881 1 155 
1864. 921 1035 


1865. 923 1 056 


Dakle, broj osuđenih osoba porastao je za tih desetak godina za gotovo 
tri puta, a najviše ih je bilo u posljednje dvije godine kad opet raste plima 
hajdučije i razbojništva kao posljedica nerodnih godina i, naravno, krize 
ekonomskih i društvenih odnosa u društvu prijelaznog razdoblja. 


Iz svih tablica proizlazi da je u tom desetgodišnjem periodu zabilje- 
žen gotovo katastrofalan i rapidan pad moralnosti, ali on nije, kako re- 


' Isto. 

4% V, bilj. 50. Prema knjizi P. Matkovića, Hrvatska u svojih fizičkih i duševnih 
odnošajih (Zagreb 1873) u Hrvatskoj je 1869. bilo 961 020 katolika (82,83%) i 175619 
pravoslavnih (15,13%). U postotku raznih prekršaja i krivičnih djela katolici su. 
djeluju sa 67,1% što je za oko 15% manje, a pravoslavni sa 26,1% što je za oko 
11% više od ukupnog postotka pripadnika te konfesije. Ti brojevi mogu se samo 
uvjetno uzeti kao podaci o Hrvatima i Srbima toga doba jer je bilo i drugih ka: 
tolika koji još tada nisu bili Hrvati (Nijemci, Mađari, Česi, Slovenci i dr.). 


183 »Pozor« 236 od 28. 8. 1866. 

kosmo, samo pitanje »kvarenja« naroda, nego odraz promijenjenih prilika 
bivšeg feudalno zavisnog puka u novim, kapitalističkim odnosima u kojim 
su se prelamali i brojni preostaci bivšeg društveno-gospodarskog sustava. 

Ondašnje društvo i njegovi organi vlasti od općina i županija do Na- 
mjesničkog vijeća, Sabora i Dvorske kancelarije bili su nemoćni, usprkos 
uvođenja izvanrednih mjera, prijekih sudova i vojničke asistencije obuzdati 
seljake da se ne bune, protestiraju, kradu i odmeću u hajduke, jer nisu 
otklanjali uzroke tome stanju nego njegove posljedice. Kad je 1866. hajdu- 
čija dosegla vrhunac, postavio je saborski zastupnik Dragojlo Kušlan, koji 
je dobro poznavao život sela, i to pitanje na dnevni red Sabora i rekao da 
»puk ne ima odkuda da živi« da zato se »otimlje sve«. Predložio je da se o 
tome raspravlja i da se »liek donese«, a osobno je mislio da je to »prieki 
sud«, dakle sredstvo prinude.“ Zastupnik Mirko Hrvat, ne znajući pravo 
rješenje za suzbijanje hajdučije, predložio je da najugroženije županije 
(požeška, križevačka i zagrebačka), u kojim je tada harao J. Udmanić, iza- 
beru od zastupnika jedan poseban odbor koji bi ispitao prilike i predložio 
»shodna sredstva i miere«.5 Teškoće i neuspjehe požeške županije u borbi 
protiv hajdučije iznio je njen zastupnik Miroslav Kraljević rekavši da su 
sve učinili što je bilo u njihovoj moći, da su se obraćali na sve više organe, 
ali usprkos tomu »razbojnici čine, što im je drago«, a narod uzalud plaća 
veliki porez i daće i usprkos toga nema sigurnosti imanja i života.# 


Zapravo, građanska austrijska država u nastojanju koja je usto vodila 
i rat protiv Italije i Pruske i u Hrvatskoj gušila brojne seljačke istupe i 
bune nije imala dovoljno sredstava da obuzda hajdučiju, iako su u Hrvat- 
skoj, a posebice u susjednoj Mađarskoj, primjenjivane vrlo oštre mjere 
progona, prijekih sudova i vješanja hajduka. 


ZAKLJUČAK 


Hajdučija uopće, a posebice u Hrvatskoj, u posljednja dva stoljeća vrlo 
je slabo istražena i historijski valorizirana. Ona se ne javlja samo u feu- 
dalnom razdoblju i u vrijeme borbe protiv Turaka, nego i u prijelaznom 
pa i kapitalističkom  društveno-gospodarskom sustavu, osobito u ratnim, 
prevratnim i uopće kriznim vremenima. Odmetanje u hajduke je imalo često 
ekonomske, socijalne ali i političke uzroke. Počinje obično kao individualni 
protest koji se manifestira kao razbojništvo i otpadništvo, a u određenim 
prilikama ta pojava postaje organiziranija, masovnija i dobija značaj soci- 
jalnog otpora protiv bogatijih i utjecajnijih slojeva, protiv svake a osobito 
strane vlasti i prevlasti, njihovih organa prinude i protiv nemogućih život- 
nih uvjeta. 


'"* Dnevnik Sabora Trojedne kraljevine Dalmacije, Hrvatske i Slavonije 1865— 
—67, Zagreb 1867, 349. 


"5 Isto, 537. Hrvat je ustvrdio da je »u njekojih predjelih naše domovine 
javna sigurnost jako poremećena« i predlaže da Sabor, iako nije izvršena vlast, 
poduzme »potrebite mjere za uzdržanje javnoga mira«. 

1 Isto, 537/8. Zapravo, Kraljević je reagirao na prijedlog zastupnika Jovana 
Živkovića koji je rekao da Sabor »neimade pravo natjerivati exekutivne oblasti« 
da poduzimaju oštrije mjere. Kraljević je, naprotiv, podržao Hrvata i zahtijevao 
da se nešto više poduzme protiv hajdučije. 

Međutim, vrlo je teško ocijeniti gdje prestaje razbojništvo i otpadni- 
štivo, a gdje počinje hajdučija u tradicijskom smislu te riječi i da li su 
hajduci novijeg vremena samo razbojnici i pljačkaši ili neki socijalni egali- 
zatori koji uzimaju samo bogatima, ne diraju ili čak pomažu i štite siro- 
mašne. Među hajducima u Hrvatskoj i Slavoniji 19. st. ima i jednih i drugih 
i to golovo istodobno četuju Maksim Bojanić i Joco Udmanić koje narod 
prima i pomaže kao svoje, odnosno Toma Kovačević Čuturić i drugi koji 
su bili pravi razbojnici i pljačkaši. To još bolje potvrđuje usporedba Joce 
Udmanića i Jove Stanisavljevića Čaruge iako su oni djelovali u različitim 
uvjetima. 

Hajdučija se obično razvijala u pograničnim, gorskim, šumovitim i moč- 
varnim područjima, podalje od prometnica i gradova (Lika, Banija, Kor 
dun, gorski dijelovi Slavonije, Moslavine i Srijema) gdje se veće hajdučke 
družine lako skrivaju, prebacuju i izbjegavaju potjere. Održavala se u pa- 
trijarhalnom društvu gdje se stanovništvo još bavi pretežno stočarstvom 
i eksienzivnim načinom proizvodnje, gdje krađa stoke i ne predstavlja neki 
prekršaj, gdje postoji hajdučka tradicija još iz turskih vremena kao i sklo- 
nost naroda četovanju i hajdučkom životu kao jednom od oblika privređi- 
vanja i gdje oduvijek postoji otpor prema svim vlastima kao i tolerantan 
odnos prema hajducima koje obično glorificira epska, guslarska pjesma. 

Uzroci seljačkog otpora, a to znači i hajdučije i buna bili su isti ili 
srodni. To je siromaštvo i bijeda stanovništva kao posljedica raspadanja 
zadruga, pomanjkanja zemlje i stoke, nemogućnost zapošljavanja u gradu, 
velikih poreza i starih feudalnih daća koje su se zadržale i u novim, kapi- 
talističkim odnosima koji u tom prijelaznom razdoblju prodiru na selo. 
Nova uprava i njene mjere, nasilja prilikom skupljanja poreza i ovrha koje 
su brojne seljake dovele na prosjački štap izazivali su pasivni otpor, apsti- 
nenciju i direktni otpor koji često ima karakter bunta kao elementarnog 
oblika klasne borbe sela. 


Utvrdili smo da se hajdučija u prva dva desetljeća druge polovine 19. 
stoljeća pojačava i da postoje dva njena plimna vala koji su nastupili na- 
kon nerodnih godina 1861/62. i 1865. kad se javlja glad i neimaština, a bilo 
je i pomora stoke i ljudskih epidemija. Osim domaćih hajduka u Slavoniji 
i Moslavini bilo je mnogo bosanskih prebjega, ličkih doseljenika i povre- 
meno mađarskih uskoka koji su izbjegavali oštre mjere u svojoj zemlji. 
U Lici i Baniji, kao graničnim područjima, opstoji do kraja 60. godina stal- 
na hajdučija koju ni krajiška, vojnička uprava nije uspjela suzbiti. 

U početku 60. godina četuju brojne družine među kojima se ističe u 
Slavoniji ona Maksima Bojanića, a 1865—67. je najčuvenija grupa oko Joce 
Udmanića koja je bila strah i trepet bogatih trgovaca, gostioničara, sveće- 
nika i činovnika, a uživala je punu podršku i popularnost u puku središnje 
Hrvatske. Budući da je uz Udmanićevu družinu u to doba djelovalo u Hr- 
vatskoj i Slavoniji još nekoliko manjih, bio je to vrhunac a ujedno i zavr- 
šetak masovnije hajdučije u banskoj Hrvatskoj pa i u Vojnoj krajini koju 
ovdje nismo podrobnije obrađivali. 

Usprkosč izvanrednim mjerama, pojačanom zalaganju županija, bana, 
Namjesničkog vijeća, Dvorske kancelarije te pomoći iz Vojne krajine i Beča, 
sve češćoj primjeni izvanrednih mjera, prijekog suda, brojnih strijeljanja 

i vješanja uhvaćenih hajduka i zamašnih nagrada u novcu za pojedine ha- 
rambaše, došla je do izražaja sva nemoć u borbi protiv hajdučije i razboj- 
ništva koje je sve više pomagao i zaštićivao narod. 

Statistika moralnosti koju smo iznijeli pokazuje naglo povećanje svih 
vrsta krivičnih prekršaja, ali njihov uzrok nije bio u padu moralnosti puka, 
kako su to smatrali suvremenici, nego u objektivnim ekonomskim, društve- 
nim i političkim prilikama toga doba koje su tjerale na otpor, odmetanje 
u hajduke i pobunu kojih je 1865—67. bilo u središnjoj Hrvatskoj nekoliko 
(Vrbovec, Podgrađe, Šišljavić). 

Prema tome možemo zaključiti da je gospodarska i društvena kriza 
prijelaznog razdoblja od feudalizma prema kapitalizmu, osobito razdoblje 
neoapsolutizma i provizorija do 1868. pogodovala naglom razvoju hajdučije 
koja je bila ponajprije bunt sirotinje i bezemljaša, dakle proletariziranih i 
deklasiranih seljačkih slojeva i jedan od oblika klasne borbe na selu. 


Zusammenfassung 


DAS HEIDUCKENWESEN IN KROATIEN IN DEN 60-er JAHREN DES 19. JHS. 


Dragutin Pavličević 


Heiduckenwesen und Ra&ubertum in der zweiten Halfte des 19. Jhs. als Folge- 
erscheinung der ungiinstigen wirtschaftlichen und sozialen Lage in der Ubergans- 
zeit vom Feudalismus zu kapitalistischen Verhaltnissen wurden bislang in der 
kroatischen Geschichtsschreibung nicht eingehender bearbeitet. 

Der Verfasser versucht aufgrund von Archivalien, Zeitungsberichten und der 
knappen Literatur folgende Frage zu beantworten: warum und wo entwickelt sich 
das Heiduckentum, was waren die Griinde, zu den Heiducken iiberzulaufen, was 
war der Unterschied zwischen dem Heiduckenwesen ung gewohnlichen Rauber- 
tum, wer beteiligt sich daran, in welchen Gegenden ist es am entwickeltsten und 
wie versuchen die Behčorden diese negative gesellschaftlich-wirtschaftliche Ersche- 
inung zu bekampfen. 


Verf. konnte festellen, daB sich das Heiduckentum am meisten in der Zeit 
des Neoabsolutismus und des Provisoriums von 1865 bis 1867 verbreitet, ferner 
daB es in den 60-er Jahren zwei groBe Wellen des massenhaft verbreiteten Heidu- 
ckentums gab um 1862—3 und 1865—67, uiberwiegend als Folge von MiBernten, 
Hungersnoten, Armut, ungenigendem Landbesitz, groBer Steuerlast und iiber- 
haupt der Zersetzung der bisherigen patriarchalischen Agrargesellschaft in den 
neuen kapitalistischen Verhaltnissen. 


Die Griinde, sich den Heiducken anzuschlieBen, waren auBšer der Hungersnot 
noch das sehr gewaltiatige Verhalten beim EFEintreiben der Steuern, der Verkauf 
von Baucrngut zu Schleuderpreisen anlaSlich der Eintreibung von iberfalligen 
Abgaben, ferner das Vermeiden des Militardienstes, besonders in Kriegszeiten 
oder Kriegsvorbereitungen, die haufigen Priigelstrafen in der Militargrenze und 
der Zerfall von Familiengenossenschaften, was eine Verarmung und Proletarisi- 
erung der Dčrfer in Kroatien nach sich zog. 

Die meisten Heiduckentrupps wirkten in Westslawonien, in der Moslavina, 
der Banska krajina und in der Lika, also in Grenzgebieten oder in gebirgigen, 
bewaldeten oder Sumpfgebieten, wo es nur wenige Verkehrswege gab und wo 
sich die Heiducken leicht verbergen oder von einem Verwaltungsterritorium ins 

benachbarte absetzen konnten. AuBer der einheimischen Haiducken, die aus Ge- 
birgsregionen mit viel Viehzucht, also aus traditionellen Heiduckenregionen stam- 
mien, waren die Uberlaufer aus Bosnien und Ungarn sowie die Umsiedler aus der 
Lika und anderen uniernetwickelten Gegenden am zahlreichsten, die oft in das 
Sava- und Drautal als Tagl&hner kamen. 

Unter den Heiduckenfiihrern taten sich Maksim Bojanić in Slawonien und 
Joco Udmanić in der Moslavina hervor. Sie waren keine R4uber oder gar Morder 
und pliinderten nie die armen sondern nur die Reicheren. Deshalb erfreuten sie 
sich im Volk einer Popularitat und wurden auch viel unterstiitzt, was einer der 
Griinde war, weshalb die Staatsgewalt sie trotz der Standgerichte, auBerordnet- 
licher Miittel und der Assistenz des Militars wie auch trotz der hohen Kopfgelder 
lange nicht fassen konnten. Aus denselben Griinden konnten auch das Heiducken- 
wesen nicht ausgerottet werden. 

Den Hčhepunkt der Heiduckenaktivitateten bildete die Zeit von Joca Udma- 
nić 1865—1867. Er operierte in unmittelbarer Nihe von Zagreb und floSte allen 
reichen Handlern, Wirtshaus besitzern, Wucherern und Geistlichen groBe Angs 
ein. Deshalb wurde er metaphorisch als der »Heiduckendiktator von Kroatien« 
bezeichnet, und V. Krestić spricht von ihm als von einem »sozialen Anarchisten«. 
Durch den Tod von Udmanić zu Anfang 1867 verschwindet das Heiduckenwesen 
in groBerem Unfang in Kroatien und Slawonien. 

Durch eine Analyse von Straftaten und eine Statistik der Moralitat des Vol. 
kes sucht der Verfasser zu bewiesen, da8B das Heiduckenwesen auch zahlenmašig 
von 1855 bis 1866 erstarkte, daB aber der Grund fiir den Verfall der Moral nicht 
eine »Verrohung des Volkes« war, wie es die Zeitgenossen oft behaupteten, son- 
dern daB es die objektiven sozialen und wirtschaftlichen Verhaltnisse waren, die 


das Volk entweder zur Rebellion (z. B. in Vrbovsko, Podgrađe und Šišljavić) oder 
zum passiven Widerstand oder aber zu den Heiducken trieben. 

